text: Nuorempana Julkunen harrasti yleisurheilua, hiihtoa ja kilpaili lentopallossa, mutta 16-vuotiaana hän kiinnostui myös tukkilaislajeista. Omien sanojensa mukaan hän on harrastanut tukkilaiskisoja vuodesta 1985 lähtien. Hän pääsi rajavartijaksi välittömästi varusmiespalveluksen jälkeen vuonna 1988. Vielä vuonna 2015 hän työskenteli Kelloselän rajavartioasemalla.


title: Umpihankihiihdon maailmanmestaruuskilpailut

text: Julkunen aloitti 30-vuotiaana ampumahiihdon harrastamisen. Talvella 2014 hän saavutti ensimmäisen Suomen mestaruutensa 45-vuotiaiden miesten sarjassa. Pikamatkan kullan ohella hän voitti kultaa myös viestistä. Aiemmilta vuosilta hänellä oli jo yksi viestimestaruus. Hiihtolajien sotilaskisoista Julkunen on saavuttanut 14 SM-mitalia.


title: Årsta

text: Årsta on yksi Ruotsin pääkaupungin Tukholman kaupunginosista. Se sijaitsee eteläisen Tukholman alueella ("Söderort"), ja kuuluu hallinnollisesti Enskede-Årsta-Vantörin kaupunginosa-alueeseen. Kaupunginosaa rajaavat Södermalmin, Södra Hammarbyhamnenin, Johanneshovin, Enskede Gårdin, Enskedefältetin, Östbergan ja Liljeholmenin kaupunginosat. Se muodostettiin vuonna 1926, ja nykyisin sen alueella on asukkaita noin 15 250 ihmisen verran. Maa-alaltaan Årsta on 2,62 neliökilometrin suuruinen.


title: Årsta

text: Årstan kartano on peräisin keskiajalta. Årstan kylä mainitaan ensimmäisen kerran vuonna 1344, ja tuolloin se tunnettiin nimellä "Arus". Vuodelta 1439 peräisin olevassa tekstissä kirjoitusmuoto on "Aross". Tukholman kaupunki osti alueen vuonna 1905. Rakentaminen aloitettiin 1940-luvulla ja ensimmäiset talot olivat muuttovalmiita vuonna 1943. Alueen rakennuskannan suunnittelusta vastasivat Erik ja Tore Ahlsén.


title: Kesäpilkin maailmanmestaruuskilpailut

text: Kesäpilkin maailmanmestaruuskilpailut on pidetty vuodesta 2004 lähtien Pudasjärvi-nimisen järven Havulan rannassa Pudasjärven kaupungissa. Kisapaikka sijaitsee aivan kirkko- ja museoalueen läheisyydessä kymmenisen kilometriä keskustasta, Kurenalta.


title: Kesäpilkin maailmanmestaruuskilpailut

text: Järjestävänä tahona on Pudasjärven Urheilijat, joka tunnetaan muun muassa Umpihankihiihdon MM-kisojen, PohjanTähti Games:ien ja Koillismaan Kierroksen isännöinnistä.


title: Kesäpilkin maailmanmestaruuskilpailut

text: Keskellä kesää pidettävien pilkkikisojen pituus on kokonainen viikko. Alkukilpailujen, välierien ja pikkufinaalin jälkeen 25 parasta pilkkijää kisaa maailmanmestaruudesta.


title: Kesäpilkin maailmanmestaruuskilpailut

text: Pilkkiminen tapahtuu järven selälle asetettujen styroxista ja puusta valmistettujen, paikoilleen ankkuroitujen lauttojen päältä. Keskellä lauttaa on reikä, josta pilkkiminen tapahtuu kuin avannosta ikään. Muutoinkin kisan säännöt vastaavat pääosin normaaleja pilkkikisojen sääntöjä.


title: Luettelo Van Halenin kappaleista

text: Luettelo Van Halenin kappaleista aakkosjärjestyksessä


title: Estelle

text: Estelle tai Estella (latinan tähteä merkitsevästä sanasta "stella") voi tarkoittaa seuraavia:


title: Jännitelähde ja virtalähde

text: Jännitelähde ja virtalähde ovat piirielementtejä, jotka tuovat sähköiseen piiriin energiaa. Lähteet voivat myös tarvittaessa vastaanottaa energiaa. Puhekielessä virtalähde, jännitelähde ja teho(n)lähde ovat usein synonyymejä jonkin elektronisen kojeen verkkolaitteelle, kuten vaikkapa matkapuhelimen laturille.


title: Jännitelähde ja virtalähde

text: Ideaalinen jännitelähde pitää napojensa välillä aina tietyn jännitteen riippumatta kuormasta. Mikäli tämä jännite on ajan suhteen vakio, puhutaan "tasajännitelähteestä". Kuvassa olevista jännitelähteen piirrosmerkeistä a on suositeltavin Suomessa käytettäväksi. Merkki b tarkoittaa tasajännitelähdettä. Piirrosmerkki c tarkoittaa suomalaisessa kirjallisuudessa jännitelähdettä, mutta yhdysvaltalaisessa kirjallisuudessa virtalähdettä. Sen käyttöä onkin sekaannusten välttämiseksi syytä välttää.


title: Jännitelähde ja virtalähde

text: Täysin ideaalista jännitelähdettä ei luonnossa voi esiintyä – mikäli sellainen olisi, siitä olisi mahdollista saada ulos ääretön teho. Käytännön jännitelähdettä (esimerkiksi auton akkua) voidaan melko tarkasti mallintaa jännitelähteellä, jonka kanssa on sarjassa resistanssi. Esimerkiksi täyteen ladatun auton akun sarjaresistanssi on muutamia kymmeniä milliohmeja. Varaustilan laskiessa sisäinen resistanssi kasvaa ja vaikuttaa näin akusta maksimissaan ulos saatavaan virtaan.


title: Jännitelähde ja virtalähde

text: Ideaalisen virtalähteen läpi kulkee aina jokin määrätty virta, kuormituksesta riippumatta. Kuten jännitelähteenkin tapauksessa, mikäli virtalähteen virta on vakio ajan suhteen, kyseessä on "tasavirtalähde". Piirrosmerkeistä a on Suomessa yleisesti käytetty. Merkki b esiintyy joskus ulkomaalaisessa kirjallisuudessa.


title: Jännitelähde ja virtalähde

text: Jännitelähteestä jokapäiväiseksi esimerkiksi käy paristo tai akku, mutta virtalähteelle ei ole olemassa yhtä arkipäiväistä vastinetta. Virtalähde voidaan kuitenkin helposti rakentaa elektronisista komponenteista. Muun muassa transistorin toimintaa voidaan mallintaa "ohjatulla virtalähteellä". Virtalähteestä käytetään kirjallisuudessa myös termiä "(vakio)virtageneraattori".


title: Jännitelähde ja virtalähde

text: Mikäli jännite- tai virtalähteen arvo on riippumaton piirin muista jännitteistä ja virroista, kyseessä on "riippumaton lähde". Jos lähde ei ole riippumaton, puhutaan ohjatusta lähteestä. Ohjattuja lähteitä on neljää eri tyyppiä:


title: Jännitelähde ja virtalähde

text: Esimerkiksi bipolaaritransistorin kollektorivirta riippuu kantavirrasta melko lineaarisesti, ja kollektori-emitteriliitosta voidaankin mallintaa virtaohjatulla virtalähteellä, jonka ohjausvirtana on kantavirta.


title: Jännitelähde ja virtalähde

text: Se, että lähteen arvo riippuu ajasta (esimerkiksi formula_1) tai vaikkapa lämpötilasta, ei tee lähteestä piiriteorian kannalta ohjattua lähdettä. Lähteen riippumattomuudella on merkitystä muun muassa Theveninin menetelmää käytettäessä, jossa Theveninin resistanssia laskiessa saa sammuttaa vain riippumattomat lähteet.


title: Suomen jääkiekkomaajoukkue

text: Suomen jääkiekkomaajoukkue on Suomen jääkiekkoliiton hallinnoima joukkue, joka edustaa Suomea kansainvälisissä otteluissa. Se on vuoden 2018 Kansainvälisen jääkiekkoliiton IIHF:n ranking-listalla viidennellä sijalla. Suomen jääkiekkomaajoukkuetta kutsutaan usein nimellä "Leijonat" Suomen vaakunassa esiintyvän leijonan mukaan. Joukkueen suurimpia saavutuksia ovat kaksi maailmanmestaruutta, kaksi olympiahopeaa ja maailmancup-hopea.


title: Suomen jääkiekkomaajoukkue

text: Suomen päävalmentajana toimii Jukka Jalonen. Maajoukkueen manageri on Jere Lehtinen.


title: Suomen jääkiekkomaajoukkue

text: Maajoukkueen kotiareena on Hartwall Arena, mutta toisinaan Leijonat pelaavat kotiotteluitaan myös Tampereen Hakametsän jäähallissa ja Turun Gatorade Centerissä


title: Suomen jääkiekkomaajoukkue

text: Kansainvälinen jääkiekkoliitto hyväksyi Suomen jäsenekseen 10. helmikuuta 1928. Suomen maajoukkue oli pelannut ensimmäisen ottelunsa jo 29. tammikuuta. Siinä ruotsalainen seurajoukkue pelasi Suomen yhdistettyä joukkuetta vastaan. Sitä mainostettiin maaotteluna, ja sellaiseksi se on myös myöhemmin merkitty. Ruotsi voitti ottelun 8–1, ja Harald Sundqvist teki Suomen ainoan ja samalla ensimmäisen maaottelumaalin. Suomen Jääkiekkoliitto perustettiin vuosi tämän jälkeen, eli vuonna 1929.


title: Suomen jääkiekkomaajoukkue

text: Suomen ensimmäinen maaottelu ulkomailla käytiin 17. helmikuuta 1933. Ruotsiin suuntautuneella pelimatkalla joukkue pelasi kolme ottelua; niistä ensimmäinen oli virallinen maaottelu Ruotsia vastaan. Ottelu päättyi Ruotsin voittoon 11–1. Tämän jälkeen maajoukkueen kansainvälinen toiminta oli pitkään olematonta, kunnes se vuonna 1937 vilkastui. Suomessa haaveiltiin jopa vuoden 1936 olympialaisiin osallistumista, mutta haave ei toteutunut. Suomen ensimmäinen maaotteluvoitto tuli 20. helmikuuta 1937, kun joukkue voitti Viron 2–1. Viron jälkeen aukesi myös maaotteluyhteys Romaniaan, jota vastaan Suomi pelasi 22. helmikuuta 1938 tasan 6–6.


title: Suomen jääkiekkomaajoukkue

text: Romania-ottelun rohkaisemana Jääkiekkoliitto päätti osallistua vuoden 1939 MM-kilpailuihin. Päätöksen myötä perustettiin myös valmennusprojekti, joka tähtäsi vuoden 1940 olympialaisiin. Vuoden 1939 kisat piti alkujaan järjestää Ruotsissa, mutta maan luovuttua isännyydestä kisat siirrettiin Sveitsiin. Jääkiekkoliitto päätti silti osallistua turnaukseen, vaikka matka kallistuikin huomattavasti. Suomi hävisi kisoissa kaikki viisi otteluaan. Suomen päävalmentajana toimi tuolloin Erkki Saarinen, joka oli myös Suomen jääkiekkomaajoukkueen ensimmäinen päävalmentaja.


title: Suomen jääkiekkomaajoukkue

text: Talvisodan takia jääkiekkotoiminta hiljeni hetkellisesti, mutta vuonna 1941 taistelujen tauottua Suomi pelasi useita otteluita. Helmikuussa maajoukkue lähti kuukauden kestäneelle Keski-Euroopan-kiertueelle, jonka aikana se kohtasi maajoukkueita ja useita seura- ja kaupunkijoukkueita. Jatkosota pysäytti toiminnan, ja seuraava maaottelu pelattiin vasta vuonna 1945.


title: Suomen jääkiekkomaajoukkue

text: Kauden 1947–1948 Jääkiekkoliitto teki suunnitelmia vuoden 1948 olympialaisia varten. Liitto pyrki edesauttamaan jääkiekkoilijoiden kisamatkan toteutumista. Se yritti vakuuttaa Olympialaisen komitean järjestemällä 6. tammikuuta 1948 ottelun Ruotsin mestarijoukkuetta Södertäljeä vastaan. Suomi voitti ottelun 5–4, mutta olympialaisiin joukkue ei päässyt. Olympiahankkeen kariuduttua liitto alkoi organisoida maaotteluita. Helmikuun 16. päivänä pelattu ottelu Tšekkoslovakiaa vastaan oli historiallinen, sillä Suomi käytti siinä ensimmäisen kerran pelipaitaa, jossa oli leijonatunnus.


title: Suomen jääkiekkomaajoukkue

text: Arvoturnauksiin Suomi palasi vuoden 1949 MM-kisoihin. Sitä ennen se pelasi myös maaottelun Kanadaa vastaan, jota edusti seurajoukkue Sudbury Wolves. Hesperian jääkiekkoradalla oteltua ottelua seurasi noin 5 000 katsojaa. Kanada voitti ottelun 5–4. MM-kisoissa Suomi sijoittui seitsemänneksi. Suomen paras pelaaja oli tuolloin hyökkääjä Aarne Honkavaara, joka oli Leijonien tehokkain pelaaja turnauksessa. Suomen päävalmentajina 1940-luvulla toimivat Risto Lindroos (1945–1946, 1949–1954) ja Henry Kvist (1946–1949).


title: Suomen jääkiekkomaajoukkue

text: Kaudella 1951–1952 Suomi osallistui ensimmäiseen olympiaturnaukseensa ja sai ensimmäisen ulkomaalaisen valmentajansa, kun kanadansuomalainen Joe Wirkkunen palkattiin Jääkiekkoliiton avustajaksi. Suomi hävisi neljä ensimmäistä otteluaan, mutta otti ensimmäisen olympiavoittonsa viidennessä ottelussa isäntämaa Norjasta 5–2. Suomi voitti lopulta kaksi ottelua ja sijoittui seitsemänneksi. Suomi osallistui 1950-luvulla MM-kisoihin seitsemästi eli enemmän kuin koskaan ennen. MM-kilpailuissa 1955 Suomi esiintyi vaisusti ja sijoittui viimeiseksi. Huono menestys herätti paljon puhetta ja keskustelua jääkiekon tilasta. Leijonien paras sijoitus MM-jäillä oli neljäs sija vuodelta 1957. Tuolloin päävalmentajana toimi Aarne Honkavaara, josta tuli miltei heti peliuransa päättymisen jälkeen Suomen maajoukkueen valmentaja.


title: Suomen jääkiekkomaajoukkue

text: 1960-luvulla Suomi voitti ensi kertaa Kanadan, vieläpä selvin luvuin 8–2. Suomi otti osaa kaikkiin 1960-luvulla järjestettyihin jääkiekon MM-kisoihin. Aikaisemmin joukkue ei ollut ottanut osaa kisoihin näin säännöllisesti. Olympialaisiin se osallistui kolmesti. Suomen taso oli parantunut, ja se voitti Yhdysvallat jopa 11–3 ja lähes voittamattomana pidetyn Tšekkoslovakiakin 3–1. Suomen ensimmäinen jäähalli rakennettiin Tampereelle vuonna 1965, ja samana vuonna järjestettiin ensimmäiset MM-kotikisat Tampereella. Tuolloin Suomen päävalmentajana toimi jälleen kanadalainen Joe Wirkkunen. Suomen puolustuksessa pelasi varmaotteisesti nuori Jarmo Wasama, jota voitaneen pitää Suomen 1960-luvun parhaana pelaajana hyökkääjä Matti Keinosen ohella. Wasaman lupaava ura sai kuitenkin traagisen päätöksen, kun puolustaja kuoli 22-vuotiaana auto-onnettomuudessa vuonna 1966.


title: Suomen jääkiekkomaajoukkue

text: 12. joulukuuta 1971 Izvestija-turnauksessa Suomi voitti ensimmäistä kertaa Neuvostoliiton maajoukkueen. Maalintekijöinä Suomen joukkueessa olivat Juhani Tamminen (2 maalia), Matti Murto ja Juha Rantasila. Kyseessä oli jättiyllätys, sillä Jääkiekon maailmanmestaruuskilpailuissa aiemmin samana vuonna Suomi oli hävinnyt Neuvostoliitolle 1–8 ja 1–10 sekä vuotta aiemmin 1–2 ja 1–16. Kuitenkin Sapporon talviolympialaisissa 1972 Neuvostoliitto voitti Suomen jälleen 9–3.


title: Suomen jääkiekkomaajoukkue

text: Suomi olisi voittanut kotikisoissaan 1974 jääkiekon MM-kisoista pronssia tai ehkä hopeaakin, ellei Stig Wetzell olisi jäänyt kiinni kiellettyjen aineiden käytöstä. Tämän takia Suomi menetti MM-mitalin, vaikka kaikki vakuuttivat Wetzellin syyttömyyttä ja protestoivat. Suomi jäi neljänneksi, ja se on toistaiseksi Suomen korkein sijoitus kotikisoissa.


title: Suomen jääkiekkomaajoukkue

text: Vuonna 1976 Suomi osallistui ensimmäiseen Kanada-cupiin, mutta jäi kuudenneksi eli viimeiseksi voitettuaan vain Ruotsin. Turnauksessa maajoukkueessa esiintyi ensi kertaa ammattilaispelaajia. Vuonna 1980 Suomi otti osaa Lake Placidin olympiakisoihin ja säilytti mahdollisuutensa olympiamitaliin viimeiseen otteluun asti, mutta jäi lopulta neljänneksi. Suomi järjesti kolmannet jääkiekon MM-kisansa 1982 ja sijoittui viidenneksi.


title: Suomen jääkiekkomaajoukkue

text: Suomi voitti vuonna 1988 Calgaryn talviolympialaisissa ensimmäisen arvokisamitalinsa. Ennen viimeistä otteluaan Neuvostoliittoa vastaan Suomi oli jo varmistanut itselleen pronssimitalin. Suomi voitti kuitenkin yllättäen Neuvostoliiton 2–1 ja ohitti Ruotsin nousten hopealle. Näin Leijonat voitti päävalmentaja Pentti Matikaisen johdolla ensimmäisen arvokisamitalinsa. 1990-luvulla Suomi otti osaa kaikkiin jääkiekon MM-kisohin sekä olympialaisiin. Vuoden 1992 Prahan MM-kisoissa Suomi sai yllättäen ensimmäisen maailmanmestaruusmitalinsa edettyään loppuotteluun asti. Siellä Leijonat koki turnauksen ainoan tappionsa Ruotsille. Suomen sankari oli maalintekovireen löytänyt Jarkko Varvio.


title: Suomen jääkiekkomaajoukkue

text: Vuonna 1993 Suomen päävalmentajaksi tuli ruotsalainen Curt Lindström, jonka johdolla Suomi pelasi toisen kerran jääkiekon maailmanmestaruuskisojen loppuottelussa vuonna 1994 Kanadaa vastaan, mutta hävisi ottelun rangaistuslaukauskilpailussa. Suomi johti Milanossa pelattua ottelua pitkään, ja joukkueessa oli myös menestyviä NHL-pelaajia kuten Los Angeles Kingsin Jari Kurri.


title: Suomen jääkiekkomaajoukkue

text: MM-kisoihin 1995 päävalmentaja Curt Lindström kokosi yhtenäisen joukkueen, joka pelasi hyvin ja voitti maailmanmestaruuden Tukholman Globen-hallissa löytyään Ruotsin 4–1 MM-finaalissa. Ville Peltonen teki ottelussa kolme maalia, ja puolustaja Timo Jutila ampui Peltosen syötöstä ottelun lopullisesti ratkaisseen 4–0-maalin. Leijonien maalivahti Jarmo Myllys pelasi hyvän turnauksen ja Leijonien hyökkäyksen ykkösketjusta tuli kansallinen ilmiö. Ketjussa pelasivat Jere Lehtinen, Ville Peltonen ja Saku Koivu, ja sitä nimitettiin Tupu, Hupu ja Lupu -ketjuksi. Nimen esikuvana lienee toiminut 1980-luvun alussa HIFK:ssa pelannut Paul Högbackan, Esa Tikkasen ja Marko Rönkön muodostama ketju. Maailmanmestaruutta oli odotettu vuodesta 1939 yhteensä 56 vuotta.


title: Suomen jääkiekkomaajoukkue

text: 1990-luvulla Suomen sai arvokisoista yhden kultamitalin, neljä hopeamitalia ja kaksi pronssimitalia. Ville Peltosella ja Raimo Helmisellä on näistä kuusi. Vuoden 1998 Olympialaisissa Suomi voitti pronssia Hannu Aravirran valmentamana. Saavutus oli erittäin merkittävä, sillä kyseessä oli ensimmäinen kerta kun NHL-pelaajat ja samalla kaikki maailman parhaat pelaajat pääsivät pelaamaan olympialaisissa. Suomi voitti pronssiottelussa Kanadan, ja ottelun jälkeen Suomen pitkäaikainen johtotähti Jari Kurri lopetti maajoukkueuransa.


title: Suomen jääkiekkomaajoukkue

text: Hannu Aravirran päävalmentaja-aika jatkui 2000-luvun alussa, ja Suomi menestyi Aravirran alaisuudessa hyvin MM-kisoissa. Leijonat voitti MM-pronssia vuoden 2000 Venäjän kisoista ja MM-hopeaa vuoden 2001 Saksan kisoista. Vuoden 2002 kisoissa Suomi hävisi pronssiottelun ja sijoittui neljänneksi. Salt Lake Cityn olympialaisissa Suomen sijoitus oli odotusten vastaisesti kuudes. Aravirran päävalmentaja-aika päättyi vuoden 2003 MM-kotikisoihin Helsingissä. Suomi sai kisoihin erittäin hyvän joukkueen, jossa oli paljon hyviä NHL-pelaajia. Esimerkiksi Saku Koivu, Teemu Selänne ja Juha Ylönen olivat mukana joukkuessa. Suomi eteni kisoissa alkusarjasta jatkopeleihin, jonka jälkeen se kohtasi pudotuspeleissä Ruotsin. Suomi pelasi erinomaisesti ja johti ottelua jo 5–1. Ruotsi kuitenkin kiri ottelussa pian maalin päähän, ja tilanne oli jo 5–4. Tässä vaiheessa Jani Hurme vaihdettiin pois Suomen maalilta, ja maalin suulle tuli Pasi Nurminen. Useat joukkueen pelaajat, kuten Teemu Selänne ja Pasi Nurminen ovat luonnehtineet ottelun jälkeen, että pelin ollessa 5–4 joukkueen sisällä levisi jo paniikki. Lopulta Ruotsi tuli rinnalle ja ohi voittaen ottelun 6–5. Näin Aravirran päävalmentaja-aika päättyi suurpettymykseen kotikisoissa.


title: Suomen jääkiekkomaajoukkue

text: Aravirtaa seurasi päävalmentajana Raimo Summanen. Hänen johdollaan Suomi muutti pelitapaansa, ja joukkueessa alettiin käyttää meidän päivä -ajattelutapaa. Pelitapaa alettiin kehittää yhä enemmän joukkueen avainpelaajien ympärille. Suomi sijoittui Summasen johdolla kuudenneksi MM-kisoissa 2004. Syksyllä Suomi pelasi Jääkiekon maailmancupissa 2004, johon saivat ottaa osaa kaikki NHL-pelaajat – samaan tapaan kuin olympiakisoissa. Suomi venyi kisoissa erinomaiseen suoritukseen ja sijoittui turnauksessa toiseksi. Suomi hävisi tasaisen finaalin Kanadalle 3–2.


title: Suomen jääkiekkomaajoukkue

text: Summasen aika jäi vuoden pituiseksi, ja hänet korvasi päävalmentajana Erkka Westerlund. Hän aloitti päävalmentaja Itävallan MM-kisoissa vuonna 2005, joissa Suomi sijoittui vasta seitsemänneksi. Westerlund valmensi Leijonia myös Torinon olympialaisissa 2006. Hänen pelaajavalintojaan olympiajoukkueeseen vaikeuttivat useat loukkaantumiset, sillä niin Miikka Kiprusoff, Kari Lehtonen, Joni Pitkänen, Antti Miettinen kuin Sami Kapanenkin joutuivat jäämään pois kisoista, vaikka heidät oli valittu alkuperäiseen joukkueeseen. Suomi selvisi kuitenkin tähtiensä Saku Koivun, Olli Jokisen, Kimmo Timosen, Ville Peltosen ja Teemu Selänteen johdolla olympiaturnauksen loppuotteluun asti, jossa se kuitenkin hävisi Ruotsille tasaisen ottelun jälkeen 2–3. Leijonat voitti kisoista olympiahopeaa, ja turnauksen pistepörssin voitti Suomen Teemu Selänne ja kakkoseksi pistetilastossa sijoittui Saku Koivu. Turnauksen tähdistökentälliseen valittiin Suomen joukkueesta Antero Niittymäki, Kimmo Timonen, Saku Koivu ja Teemu Selänne. Niittymäki valittiin kisojen arvokkaimmaksi pelaajaksi ja parhaaksi maalivahdiksi.


title: Suomen jääkiekkomaajoukkue

text: Westerlundin päävalmentaja-aika päättyi päättyi Latvian MM-kisoihin 2006, joista Suomi voitti pronssia kukistettuaan pronssiottelussa Kanadan 5–0 sekä Venäjän MM-turnaukseen 2007, jossa Suomi eteni finaaliin asti. Joukkue kuitenkin kärsi tappion Kanadalle ja saavutti näin kisoista MM-hopeaa.


title: Suomen jääkiekkomaajoukkue

text: Vuoden 2008 Kanadan MM-kisoihin Suomen johdatti uusi päävalmentaja Doug Shedden, joka valitsi joukkueeseen useita NHL- ja AHL-pelaajia. Suomen joukkueen tärkeimmiksi pelaajiksi nousivat maalivahti Niklas Bäckström, Mikko Koivu ja Antti Pihlström, joiden avulla Suomi eteni aina turnauksen välieriin, jossa se hävisi mestaruuden voittaneelle Venäjälle. Pronssiottelussa Suomi voitti Ruotsin 4–0 ja saavutti MM-pronssia.


title: Suomen jääkiekkomaajoukkue

text: Sheddenin jälkeen Leijonien päävalmentajaksi valittiin Jukka Jalonen, joka aloitti päävalmentajakautensa vuoden 2009 MM-kisoista. Jalosen valmentama joukkue pelasi ajoittain erinomaisesti ja ajoittain epätasaisesti. Leijonien turnaus päättyi pudotuspelien ensimmäisellä kierroksella, puolivälierässä, jossa se hävisi Tšekille rangaistuslaukauksilla. Eniten pisteitä Suomen joukkueessa vuoden 2009 kisoissa teki Niko Kapanen.


title: Suomen jääkiekkomaajoukkue

text: 2010-luvun Suomi aloitti voittamalla pronssia Vancouverin olympiakisoista, jossa Suomella oli nimellisesti vahva joukkue täynnä NHL-pelaajia. Ihmetystä kuitenkin aiheutti Jalosen päätös jättää NHL:ssä erinomaisen alkukauden pelannut Jussi Jokinen pois joukkueesta. Suomi voitti kisoissa kaksi ensimmäistä otteluaan vakuuttavasti, mutta joukkueen sisäinen ilmapiiri oli kuitenkin heikko, ja pelaajien ja valmennusjohdon välillä oli riitoja. Heikon ilmapiirin on arveltu johtuen osittain Jalosen liian tiukasta pelikirjasta ja Jussi Jokisen poisjättämisestä joukkueesta, kuten myös kokeneen leijonapelaaja Olli Jokisen kohtelusta. Ruotsi voittikin heikosti pelanneen Leijonat alkulohkon viimeisessä ottelussa 3–0. Suomi kuitenkin ryhdistäytyi ja nujersi Tšekin 2–0 puolivälierässä. Välierässä Suomi kohtasi Yhdysvallat, mutta aloitti ottelun todella heikosti. Yhdysvallat johti ottelua 4–0 kymmenen minuutin jälkeen, ja näin ollen Suomen joukkueen maalivahti vaihdettiin Miikka Kiprusoffista Niklas Bäckströmiin. Yhdysvallat voitti ottelun lopulta 6–1 ja eteni loppuotteluun. Suomi pelaisi näin ollen pronssiottelussa, jossa se kohtasi toisen kokeneen joukkueen Slovakian. Ottelu oli tasainen, ja Slovakia johti sitä jo 3–1, mutta sitten Niklas Hagman kavensi tilanteeksi 3–2, ja lopulta Olli Jokinen ratkaisi Suomelle voiton ottelusta kahdella maalillaan. Suomi voitti ottelun 3–5 voittaen näin viidennen olympiamitalinsa ja kolmannen olympiapronssinsa. Kisojen jälkeen Teemu Selänne, Olli Jokinen ja Jere Lehtinen päättivät maajoukkueuransa, mutta kaksi ensiksi mainittua pyörsivät päätöksensä ja pelasivat vielä vuonna 2014 Sotšin olympialaisissa, Jokinen myös Minskin MM-kisoissa.


title: Suomen jääkiekkomaajoukkue

text: Vuonna 2011 Suomi voitti toisen maailmanmestaruutensa Slovakiassa järjestetyissä vuoden 2011 maailmanmestaruuskilpailuissa. Vaisuhkosti aloittanut Suomi ratkaisi useita otteluita edukseen vasta rangaistuslaukauskilpailuissa. Välierässä otteitaan parantanut Suomi voitti Venäjän 3–0. Ottelun aikana ja sen jälkeen puhutti erityisesti hyökkääjä Mikael Granlundin tekemä niin sanottu ilmaveivimaali, jossa Granlund nosti kiekon mailan lapansa päälle, ja kiepautti kiekon maaliin luisteltuaan maalin takaa maalin kulmalle. Loppuottelussa Suomi sai jälleen vastaansa Ruotsin, kuten vuoden 1995 kisoissakin. Ruotsi johti peliä pitkään 1–0, mutta Jarkko Immonen tasoitti ottelun toisen erän lopussa. Kolmas erä alkoi näin lukemista 1–1. Kolmannessa erässä Petteri Nokelainen laukoi Suomen 2–1 johtoon, jonka jälkeen maalinteossa onnistuivat myös Niko Kapanen, Janne Pesonen, Mika Pyörälä ja Antti Pihlström Mikko Koivun syöttäessä useita näistä maaleista. Suomi voitti selvin luvuin 6–1, ja joukkue kuten myös merkittävä osa suomalaisista juhli maajoukkueen toista maailmanmestaruutta. Mestaruusvalmentaja Jukka Jalonen korosti loppuottelun jälkeen joukkueen kapteenin Mikko Koivun roolia joukkueen pelillisenä ja henkisenä johtajana. Suomen Jarkko Immonen voitti turnauksen pistepörssin ja valittiin kisojen tähdistöjoukkueeseen. Kun Leijona-joukkue palasi Suomeen heille järjestettiin noin 100 000 hengen yleisön läsnä ollessa juhlat Helsingin Kauppatorilla.


title: Suomen jääkiekkomaajoukkue

text: Vuonna 2012 MM-kisat järjestettiin jälleen Suomessa. Joukkueen päävalmentajana toimi edellisvuosien tapaan Jukka Jalonen. Suomi sijoittui kisoissa neljänneksi hävittyään ensin välierissä lopulta mestaruuden voittaneelle Venäjälle 2–6 ja pronssiottelussa Tšekille 2–3. Suomen joukkue ei yltänyt kisoissa parhaalle tasolleen, mutta joukkueen ykkösketju, NHL-pelaajien muodostama Jussi Jokinen–Mikko Koivu–Valtteri Filppula toimi erinomaisesti, ja tuki muutakin joukkuetta.


title: Suomen jääkiekkomaajoukkue

text: Vuonna 2013 Suomen maajoukkuetta edusti joukkue, jota kutsuttiin usein mediassa ivallisesti puulaakijoukkueeksi, koska useat sen pelaajat olivat ensimmäistä kertaa MM-kisoissa ja alun perin joukkueessa ei ollut yhtään NHL-pelaajaa. Kesken kisojen joukkuetta kuitenkin saapuivat vahvistamaan NHL:stä Lauri Korpikoski ja Mikael Granlund. Ennen kisoja parjattu joukkue pelasi kuitenkin hyvin, ja kun parhaimmat NHL-pelaajat puuttuivat joukkueesta esiin astui ketju Janne Pesonen–Petri Kontiola–Juhamatti Aaltonen, joka pelasi varsinkin kisojen alussa erinomaisesti. Ketju auttoi maaleillaan Suomea saavuttamaan tärkeitä voittoja. Ketju nimettiin mediassa Konnakoplaksi. Kontiola voitti turnauksen pistepörssin, ja Aaltonen sijoittui pistepörssissä kuudennelle sijalle. Ketjun pelin taso kuitenkin laski kisojen loppua kohden. Suomi eteni välieriin, jossa se hävisi tulevalle mestarille Ruotsille 0–3. Pronssiottelu oli tiukka, ja Lauri Korpikosken tekimästä kahdesta maalista huolimatta ottelu eteni rangaistuslaukauskilpailuun, jonka Suomi hävisi. Ottelun lopputulos oli 2–3. Kisojen jälkeen Jukka Jalosen päävalmentaja-aika päättyi.


title: Suomen jääkiekkomaajoukkue

text: Suomen jääkiekkoliitto julkaisi 9. marraskuuta 2012 Leijonien uuden valmennusjohdon. Päävalmentajaksi nimitettiin Erkka Westerlund, joka oli toiminut joukkueen valmentajana aiemmin menestyksekkäästi vuosina 2004–2007. Jääkiekkoliitto tarjosi Westerlundille kahden vuoden työsopimusta, mutta Westerlund suostui vain vuoden sopimukseen. Apuvalmentajiksi valittiin Lauri Marjamäki ja Hannu Virta, joiden lisäksi valmennusryhmään kuuluivat Ari-Pekka Selin ja Ari Moisanen. Maajoukkueen managerina jatkoi Jari Kurri ja joukkueenjohtajana Timo Jutila.


title: Suomen jääkiekkomaajoukkue

text: Westerlundin päävalmentaja-ajan tärkein tapahtuma oli Sotšin talviolympialaiset vuonna 2014. Westerlund kokoksi kisoihin vahvan joukkueen, vaikka Leijonat kärsikin useista loukkaantumisista. Muun muassa Saku Koivu, Mikko Koivu ja Valtteri Filppula joutuivat jättämään kisat väliin loukkaantumisten vuoksi. Kesken turnauksen myös joukkueen tärkein keskushyökkääjä Aleksandr Barkov Jr. joutui keskeyttämään kisat loukkaannuttuaan Suomen turnauksen toisessa ottelussa. Kisoissa oli mukana eri pelaajasukupolven edustajia Teemu Selänteestä Mikael Granlundiin, ja vuoden 2014 olympiajoukkuetta kutsuttiinkin kolmen sukupolven joukkueeksi: vanhaa, "kultaista" sukupolvea edustivat muun muassa Teemu Selänne, Kimmo Timonen ja Sami Salo, toista sukupolvea edustivat muun muassa Jussi Jokinen ja Tuomo Ruutu ja nuorinta sukupolvea esimerkiksi Granlund, Sami Vatanen ja Olli Määttä.


title: Suomen jääkiekkomaajoukkue

text: Leijonat pelasi olympialaisissa B-lohkossa, ja joukkue aloitti olympiaturnauksen kahdella voitolla. Ensin Suomi voitti Itävallan 8–4 ja sitten Norjan erinomaisen peliesityksen päätteeksi 6–1. Alkusarjan viimeisessä ottelussa Suomi kamppaili B-lohkon voitosta Kanadaa vastaan. Leijonat hävisi tiukan ottelun jatkoajalla 1–2, mutta oli tappiosta huolimatta paras niistä joukkueista, jotka sijoittuivat lohkoissaan toiseksi. Näin joukkue eteni suoraan puolivälieriin. Puolivälierässä Suomi kohtasi kisojen isäntämaan Venäjän. Suomen ykkösketju, jota johtivat Mikael Granlund ja Teemu Selänne, pelasi hyvin, samoin maalivahti Tuukka Rask. Suomi voitti Venäjän 3–1 Teemu Selänteen, Mikael Granlundin ja Juhamatti Aaltosen maaleilla ja eteni turnauksessa neljän parhaan joukkoon. Välierässä Suomi pelasi Ruotsia vastaan. Erinomaisesti edellisissä peleissä pelannut ykkösmaalivahti Rask ei voinut pelata ottelussa kuumeen takia. Suomen maalivahtina pelasi tästä johtuen Kari Lehtonen. Ottelu oli tasainen, eikä Suomi pystynyt parhaimpaansa Ruotsin jäädyttäessä pelin johtoasemassa. Ruotsi voitti 2–1 ja eteni loppuotteluun, Suomi karsiutui pronssiotteluun. Pronssiottelussa Suomi pelasi pronssimitaleista Yhdysvaltoja vastaan. Suomi pelasi erinomaisesti ja voitti ottelun 5–0. Teemu Selänne teki kaksi maalia ja oli täten ottelun ratkaisija. Tuukka Rask pelasi erinomaisesti nollapelin ja torjui lisäksi ilmiömäisistä taidoistaan tunnetun Patrick Kanen kaksi rangaistuslaukausta. Suomi voitti historiansa neljännen olympiapronssin. Ottelu oli olympiapronssin saavuttamisen lisäksi tärkeä myös toisellakin tavalla, sillä kokeneista pelaajista Teemu Selänne, Kimmo Timonen ja Sami Salo pelasivat ottelussa viimeisen maajoukkuepelinsä ja lopettivat maajoukkueuransa kyseiseen otteluun. Suomea edustaneet Teemu Selänne ja Mikael Granlund valittiin turnauksen tähdistökentälliseen, ja Selänne valittiin lisäksi turnauksen arvokkaimmaksi pelaajaksi.


title: Suomen jääkiekkomaajoukkue

text: Olympialaisten jälkeen maajoukkueeseen otettiin uusia pelaajia, mikä oli Westerlundin päävalmentajakauden toinen päätavoite. Jo olympialaisissa Aleksandr Barkov Jr. ja Olli Määttä pelasivat ensimmäiset maaottelunsa. Vuoden 2014 maailmanmestaruuskilpailuissa Suomen joukkue koostui suurelta osin ensikertalaisista. Turnauksen aluksi Suomi hävisi Latvialle 2–3 ja Venäjälle 2–4. Joukkuetta arvosteltiin sen kokemattomuuden vuoksi, ja Westerlundin väitettiin kasanneen joukkueen suosien tulevia Jokereiden pelaajia. Suomen hävittyä Yhdysvalloille maajoukkuetta uhkasi MM-kisojen huonoin sijoitus 59 vuoteen, mutta Latvian hävittyä alkusarjassa kaksi viimeistä peliään ja Suomen voitettua Kazakstanin Suomi selviytyi puolivälieriin. Puolivälierissä Suomi voitti yllättäen Kanadan 3–2. Voittomaalin teki Iiro Pakarinen erinomaisella rannelaukauksellaan. Välierissä Suomi voitti Tšekin 3–0. Loppuottelussa Suomi kohtasi turnauksessa kaikki ottelunsa voittaneen Venäjän, mutta hävisi maalein 2–5. Pelaajat, tiedotusvälineet ja myös Jääkiekkoliiton puheenjohtaja Kalervo Kummola arvostelivat loppuottelun tuomareita. Suomi saavutti MM-turnauksesta hopeaa, mistä kokematonta joukkuetta kiiteltiin ja ylistettiin tiedotusvälineissä suuresti. Maalivahti Pekka Rinne valittiin turnauksen arvokkaimmaksi pelaajaksi. Erkka Westerlund lopetti maajoukkuevalmentajaurakkansa näihin kisoihin.


title: Suomen jääkiekkomaajoukkue

text: Jääkiekkoliitto julkisti 7. kesäkuuta 2013 Suomen maajoukkueen seuraavaksi päävalmentajaksi Kari Jalosen. Jalosen valmennuskausi alkoi virallisesti 1. kesäkuuta 2014 ja kesti kaksi vuotta. Jalosen valmennusryhmään kuuluivat muun muassa Jukka Rautakorpi, Ville Peltonen ja Ari Moisanen. Jalosen ensimmäisellä kaudella valmennusryhmään kuului maajoukkueen tuleva päävalmentaja Lauri Marjamäki. Maajoukkueen managerina toimi Jere Lehtinen ja joukkueenjohtajana Kari Savolainen.


title: Suomen jääkiekkomaajoukkue

text: Kari Jalonen valmensi Suomea kaksissa MM-kisoissa, joista jälkimmäisissä vuoden 2016 kisoissa Suomi saavutti hopeaa.


title: Suomen jääkiekkomaajoukkue

text: Lauri Marjamäki aloitti Suomen päävalmentajana kesällä 2016. Marjamäen ensimmäinen turnaus oli Jääkiekon World Cup syksyllä 2016. Suomi ei voittanut turnauksessa yhtään ottelua ja sijoittui omassa lohkossaan viimeiseksi. Vuoden 2017 MM-kisojen ensimmäisessä ottelussaan Suomi voitti Valko-Venäjän 3–2, mutta hävisi seuraavan ottelun Ranskalle 1–5. Voitto oli Ranskalle Suomesta historian ensimmäinen. Suomi johti kolmatta ottelua Tšekkiä vastaan 3–0, mutta hävisi lopulta ottelun voittolaukauskilpailun jälkeen maalein 3–4. Suomi sijoittui alkulohkossaan neljänneksi ja pääsi puolivälieriin, jossa se kohtasi oman lohkonsa voittaneen Yhdysvallat. Suomi voitti Yhdysvallat 2–0 ja eteni välieriin, jossa vastaan asettui Ruotsi. Suomi hävisi välieräottelun Ruotsille maalein 1–4 ja joutui pronssiotteluun Venäjää vastaan. Pronssiottelussa Suomi hävisi Venäjälle lukemin 3–5, minkä myötä Marjamäen valmentama Suomen maajoukkue sijoittui turnauksessa neljänneksi. Ensimmäisissä MM-kisoissaan Suomen päävalmentaja on viimeksi menestynyt yhtä hyvin vuonna 2008, jolloin Doug Shedden luotsasi maajoukkueen pronssille.


title: Suomen jääkiekkomaajoukkue

text: Pyeongchangissa järjestetyissä vuoden 2018 talviolympialaisissa Suomen jääkiekkomaajoukkue pärjäsi aiempiin olympialaisiin verrattuna huonommin pudoten jo puolivälierissä hävittyään Kanadalle lukemin 0–1. Suomi sijoittui lopulta kuudenneksi talviolympialaisisten jääkiekossa eikä näin saanut ollenkaan mitalia, mikä nosti kritiikkiä Lauri Marjamäkeä kohtaan. Vuoden 2018 maailmanmestaruuskipailut eivät ehtineet edes alkaa, kun alettin spekuloida, että maajoukkueen kokoonpano saa nyt osansa Lauri Marjamäkeen kohdistuneesta kritiikistä, sillä useat Leijonien luottopelaajat ovat kukin omista syistään päättäneet jättää maailmanmestaruuskilpailut välistä. Tapausta alettiin kutsua ”joukkokieltäytymiseksi”, jolla nämä kieltäytyneet pelaajat median mukaan kritisoivat Marjamäkeä jääkiekkomaajoukkueen valmentajana. Marjamäki sanoi kokevansa, ettei kieltäytymisen syynä olisi hänen kritisointinsa, vaan kieltäytyneiden julkisesti kertomat perustelut eli loukkaantumiset ja väsymys. MM-kisat alkoivat Suomen osalta kuitenkin odotettua paremmin, sillä joukkue voitti kaikki ensimmäiset kolme otteluaan seitsemän maalin erolla. Tanska kuitenkin voitti Suomen lukemin 3–2. Kanada puolestaan hävisi Suomelle lukemin 1–5, mutta seuraavassa ottelussa Saksa vei voiton maalein 3–2. Alkulohkonsa päätösottelussa Suomi voitti Yhdysvallat lukemin 6–2 ja otti samalla lohkovoiton itselleen. Suomen matka vuoden 2018 kilpailuissa päättyi kuitenkin jo puolivälieriin, kun se hävisi Sveitsille lukemin 2–3 ja sijoittui lopulta viidenneksi.


title: Suomen jääkiekkomaajoukkue

text:
Marjamäki jättää Suomen jääkiekkomaajoukkueen valmentajan tehtävät kauden 2017–2018 jälkeen. Hänen jälkeensä valmentajan paikalle palaa Jukka Jalonen, joka tulee valmentamaan maajoukkuetta kaudet 2018–2019 sekä 2019–2020.
Vuodesta 2018 alkaen numerot eivät enää ole jäädytettyjä, mutta ne on silti nostettu Hartwall Arenan kattoon kunnianumeroina.


title: Suomen jääkiekkomaajoukkue

text: Tilanne 30.4.2017


title: Suomen jääkiekkomaajoukkue

text: Jääkiekon Euroopan-mestaruuskilpailut järjestettiin vuosina 1910–1991.


title: Farnabazos

text: Farnabazos (noin 370 eaa. – vuoden 320 jälkeen) oli persialainen sotilas. Hänen isänsä oli Artabazos, joka oli Hellespontoksen Fryygian satraappi. Farnabazos johti persialaista laivastoa Aleksanteri Suuren joukkoja vastaan vuosina 333 eaa. ja 332 eaa. Myöhemmin hän otti myös osaa Aleksanterin seuraajien eli diadokkien välisiin taisteluihin.


title: Farnabazos

text: Farnabazoksen tarkkaa syntymävuotta ei tiedetä. Hänen isänsä Artabazos kapinoi Persian kuningas Artakserkses III:a vastaan vuonna 358 eaa., mutta joutui hävittyään maanpakoon Makedoniaan. Farnabazos seurasi isänsä mukana Makedonian pääkaupunkiin Pellaan. Täällä hän varmastikin tapasi kruununprinssi Aleksanterin. Artabazoksen annettiin palata Persiaan vuonna 343. Farnabazoksen lanko Memnon nimitettiin Aigeianmeren laivaston päälliköksi sen jälkeen kun makedonialaiset Aleksanteri Suuren johdolla hyökkäsivät Persiaan vuonna 334. Farnabazos seurasi Memnonin mukana ja hänestä tuli laivaston komentaja sen jälkeen kun Memnon yllättäen kuoli. Samalla kun Aleksanterin joukot valtasivat Vähän-Aasian sisämaan valtasi Farnabazos useita Aigeianmeren saaria, kuten Lesboksen ja Tenedoksen joka sijaitsi ihan Hellespontoksen suistolla. Tämä vaaransi makedonialaisten huoltoyhteydet. Sen jälkeen kun Persian suurkuningas Dareios III hävisi Issoksen taistelun muuttui Farnabazoksen asema tukalammaksi. Kreikkalainen laivasto kukisti Farnabazoksen Kallipoliin edustalla ja Farnabazoksen valtaamat saaret nousivat kapinaan häntä vastaan. Kun Aleksanterin armeija vielä valtasi Foinikian ja alkoi piirittää Tyroksen kaupunkia jättivät Farnabazoksen laivastoon kuuluneet 80 foinikialaista ja 120 kyproslaista laivaa hänet ja palasivat kotikaupunkeihinsa. Jäljelle jääneet laivaston rippeet kukistuivat Khioksen edustalla. Tämän jälkeen Farnabazos jäi vnagiksi, mutta hänen onnistui paeta.


title: Farnabazos

text: Tämän jälkeen antiikin lähteet vaikenevat Farnabazoksesta yli vuosikymmenen ajan. Hänet mainitaan osallistuvan diadokkien välisiin taisteluihin vuonna 321 eaa. Farnabazos tuki diadokkisotien aikana Eumenesta joka oli mennyt naimisiin hänen siskonsa, tai siskopuolensa, Aroniin kanssa. Voimme olettaa että Aleksanteri armahti Farnabazoksen sen jälkeen kun hänen isänsä Artabazos antautui Aleksanterille vuonna 330.


title: Ionikanava

text: Ionikanavat kuuluvat integraalisiin kalvoproteiineihin eli proteiineihin, jotka ovat osa solukalvon rakennetta. Kanavaproteiinin keskellä olevaa kanavaa reunustavat hydrofiiliset aminohapot, jotka mahdollistavat ionien kulun kanavan läpi. Kulkeutuminen on passiivista eli se perustuu elektrodiffuusioon eikä vaadi energiaa. Ionikanavat ovat hyvin selektiivisiä eli ne päästävät lävitseen vain tiettyjä ioneja. Kanavat ovat auki usein vain hyvin pienen hetken, sillä ionien nopeus kanavassa on noin 10 ionia sekunnissa. Ionikanavat voidaan luokitella niiden porttirakenteiden perusteella.


title: Ionikanava

text: Vuotokanavat ovat ionikanavia, jotka ovat suuren osan ajasta auki. Esimerkkinä vuotokanavista ovat kaliumkanavat.


title: Ionikanava

text: Jännitteestä riippuvat ionikanavat aukeavat vain, jos solukalvon jännitteessä tapahtuu muutoksia. Esimerkiksi hermosolun solukalvon depolarisaatiossa natriumkanavat aukeavat, jotta aktiopotentiaali pääsee kulkemaan, vaikka ne muuten ovat useimmiten kiinni.


title: Ionikanava

text: Ligandista riippuvat ionikanavat aukeavat, kun porttirakenteeseen kiinnittyy tietty kemiallinen yhdiste. Kemiallinen yhdiste voi olla solun ulkoinen molekyyli kuten hormoni, hermoston välittäjäaine, lääkeaine tai myrkky tai solun sisäinen molekyyli kuten syklinen AMP (syklinen adenosiinimonofosfaatti), G-proteiini tai kalsiumioni (Ca).


title: Hede

text:
Hede on kukkivan kasvin lehtimäinen osa.
Kukka muodostuu verholehdistä, terälehdistä, hedelehdistä ja emilehdistä.
Heteen osat ovat varsimainen "palho" ja funktioltaan merkittävämpi "ponsi", jossa kasvin siitepöly syntyy.
Ponnessa tapahtuu meioosi, jonka seurauksena syntyvät siitepölyssä olevat haploidit sukusolut. Hedettä pidetään koiraspuolisena suvullisen lisääntymisen välineenä kasvilla. Saman kukan heteet yhdessä muodostavat "hetiön". Kasvin naaraspuolinen lisääntymiselin on emi.


title: Hede

text: Ponnen siitepöly on monien hyönteisten kuten mehiläisten ravintoa. Hyönteiset ja kolibrit toisaalta myös levittävät siitepölyä ympäristöönsä mettä etsiessään ja auttavat näin kasvia suvunjatkamisessa.


title: Hede

text: Heteiden lukumäärään perustuu kasvien Linnén luokitus. Se oli ensimmäinen tieteellinen yritys selvittää kasvilajien sukulaisuussuhteita.


title: Integraalinen kalvoproteiini

text: Integraaliset kalvoproteiinit kuuluvat solukalvon rakenteeseen ja ne voivat sijaita osittain solukalvoon hautautuneina tai ne voivat lävistää kalvon jopa useita kertoja. Kalvon läpäisevät integraalisen proteiinin osat ovat muodostuneet hydrofobisista aminohapoista. Integraalisia proteiineja ovan ionikanavat, ionipumput, reseptorit ja rakenneproteiinit. Integraaliset proteiinit ovat useimmiten glykoproteiineja.


title: Integraalinen kalvoproteiini

text: Integraaliset kalvoproteiinit luokitellaan kolmeen ryhmään sen mukaan miten niiden funktionaaliset ryhmät ovat asettuneet solukalvoon nähden. Tyyppi I:n proteiinien typpiryhmä on soluvälitilassa ja karboksyyliryhmä sytoplasman puolella, kun taas tyyppi II:n proteiinien ryhmät ovat toisin päin. Tyyppi III:n proteiinit läpäisevät kalvon useita kertoja.


title: Integraalinen kalvoproteiini

text: Ionikanavia toimivat ionien kulkureittinä, koska varatut molekyylit eivät voi läpäistä solukalvoa. Ne ovat hyvin selektiivisiä eli vain tietyt ionit voivat kulkea kanavan läpi. Kanavat ovat hyvin tehokkaita.


title: Integraalinen kalvoproteiini

text: Ionikanavia on useita erilaisia ja useimmiten ne lajitellaan porttirakenteensa mukaan. Vuotokanava on ionikanava, joka on auki suurimman osan ajasta. Jännitteestä riippuvat ionikanavat aukeavat, kun solukalvon jännitteessä tapahtuu muutoksia. Ligandista riippuvat kanavat aukeavat, kun tietty molekyyli sitoutuu kanavan porttirakenteeseen.


title: Integraalinen kalvoproteiini

text: Ionipumput siirtävät ioneja solusta sisään tai ulos, johon ne tarvitsevat energiaa. Energia saadaan ATP:n eli adenosiinitrifosfaatin hydrolysoituessa ADP:ksi eli adenosiinidifosfaatiksi.


title: Integraalinen kalvoproteiini

text: Tärkein ionipumppu ja solukalvon proteiini on natrium-kaliumpumppu eli Na-K-ATPaasi, joka kuljettaa natriumia ulos solusta ja kaliumia solun sisään. Pumpun sytoplasman puoleiseen osaan sitoutuu kolme natriumionia ja ATP-molekyyli kun taas pumpun solun ulkopuoliseen osaan sitoutuu kaksi kaliumionia. ATP:n hydrolysoituessa vapautuu energiaa, jolloin pumpun muoto muuttuu siten, että kolme natriumionia kulkeutuu solusta ulos ja kaksi kaliumionia solun sisään. Na-K-ATPaasi pitää yllä solun lepojännitettä.


title: Integraalinen kalvoproteiini

text: Reseptorit tunnistavat solun ulkopuolelta tiettyjä molekyylejä, joita ne sitovat itseensä. Solukalvon lävistävät proteiinin osat välittävät tiedon sitoutumisesta solun sisään, jolloin solukalvon sytoplasman puoleiseen osaan liittyneet entsyymit aktivoituvat. Entsyymien aktivoitumisesta seuraa useimmiten syklisen adenosiinmonofosfaatin ja guanosiinimonofosfaatin muodostuminen ATP:n ja GTP:n välityksellä. Sykliset monofosfaatit aktivoivat proteiinikinaaseja ja muuta solun toimintaa, joka saattaa aiheuttaa solulle tyypilliseen vasteen. Reseptoriin kiinnittyvää molekyyliä kutsutaan ensiölähetiksi ja syklisiä monofosfaatteja toisioläheteiksi.


title: Integraalinen kalvoproteiini

text: Rakenneproteiineja esiintyy solukalvossa solujen välisten liitosten kohdalla (desmosomi, aukkoliitos, tiivis liitos ja vyöliitos) sekä solun ja soluväliaineen liitoskohdassa (hemidesmosomi).


title: Taivas TV7

text: Taivas TV7 on suomalainen yhteiskristillinen televisiokanava, joka aloitti lähetyksensä 15. joulukuuta 2003 paikallisena kanavana HTV:n verkossa Helsingissä. Nykyään Taivas TV7 toimii Suomessa valtakunnallisesti digitaalisessa kaapeliverkossa, Virossa kaapeliverkoissa sekä internetin kautta. TV7:llä on katsojia päivittäin noin 83 000 ja viikoittain noin 152 000. Vuonna 2014 tehdyn tutkimuksen mukaan TV7 on Suomen toiseksi tunnetuin kristillinen media, ja sen tuntee 39 prosenttia suomalaisista.


title: Taivas TV7

text: TV7:n toimitus, studio ja lähetysyksikkö sijaitsevat Helsingissä. Kanavalla on ulkomaantoimitus Israelin Jerusalemissa sekä Virossa. TV7 työllistää noin 70 henkilöä, joista osa työskentelee Virossa ja Israelissa.


title: Taivas TV7

text: Taivas TV7:n taustalla toimivat Ristin Tuki ry ja Lighthouse Network Ltd Oy. Ristin Tuki toimii lahjoitusvarojen koordinoijana, julkaisee TV7 Uutiset -lehteä ja tuottaa paljon erilaisia tv-ohjelmia näytettäväksi TV7:ssä. Noin 70 prosenttia kanavan tuloista on lahjoitusvaroja, joita kanavan tukiyhdistys Ristin Tuki ry kerää. Vuosien 2007–2012 välillä Ristin tuki ry. oli kerännyt yhteensä 11,5 miljoonaa euroa. Kanavalla on säännöllisiä ja satunnaisia tukijoita yhteensä arviolta 9 000 ja osakkaita useita satoja. Lighthouse Network on toiminnallinen yhtiö, joka vastaa muun muassa kanavan lähetystekniikasta. Yrityksen rinnalla toimii TV7 kauppa -niminen yritys.


title: Taivas TV7

text: Taivas TV7 -kanavan perustivat Sanoman eläkkeelle jäänyt varatoimitusjohtaja, viestintäneuvos Martti Ojares, joka on kanavan nykyinen toimitusjohtaja, ja hänen vaimonsa Mirja Ojares. Taivas TV7:n ensimmäinen lähetys nähtiin 15. joulukuuta 2003. Ohjelmisto alkoi Jean Sibeliuksen "Finlandia"-kappaleella. Kanava lopetti analogiset lähetyksensä 31. lokakuuta 2005 ja siirtyi digitaalisiin lähetyksiin. Risto Siltanen toimitti vuonna 2007 Kuva ja Sanan kustantamana "Jumalan seitsemäs ihme" -nimisen kirjan, joka käsitteli kristillisen televisiokanavan syntyä ja Mirja ja Martti Ojaresin roolia. Aikaisemmin oman ohjelmistonsa ulkopuolella TV7 välitti aiemmin maailmanlaajuisen brittiläisen GOD TV:n ohjelmaa.


title: Taivas TV7

text: Taivas TV7 on nykyään digitaalinen kaapelikanava ja on nähtävissä noin 155 paikkakunnalla Suomessa. Kanava näkyy kaikissa Suomen kaapeliverkoissa maksuttomana peruskanavana Vaasan seutua lukuun ottamatta, Vaasassa vaaditaan maksullinen ohjelmakortti. Ohjelmia on mahdollisuus katsoa suorana myös internetin kautta, ja yksittäisiä ohjelmia voi katsoa ohjelma-arkistosta.


title: Taivas TV7

text: Joulukuussa 2009 Taivas TV7 aloitti lähetykset myös Virossa, jossa esitetään pääasiassa samaa ohjelmistoa kuin Suomessa, mutta viroksi tekstitettynä. Kanavasta on vastuussa Taevas TV7 Kristlik Ühing -niminen järjestö. Kyseinen järjestö tuottaa ohjelmia myös vironkielellä kanavalle. TV7 näkyy myös Viron kaapeliverkoissa peruskanavana.


title: Taivas TV7

text: Ruotsissa kanava näkyy maksullisen Maxivision HD-digiboksin kautta.


title: Taivas TV7

text: Antennitaloudessa on TV7 mahdollista saada näkymään IPTV-ratkaisulla.


title: Taivas TV7

text: TV7 Plus on yhteiskristillinen TV7:n rinnakkaiskanava, joka aloitti toimintansa 11. maaliskuuta 2012. TV7 Plus on suunnattu erityisesti nuorille katsojille. TV7 plus näkyy internetissä.


title: Taivas TV7

text: TV7:llä on laaja ohjelma-arkisto, josta ohjelmia voi katsoa jälkikäteen. Arkistosta löytyy yli 3 000 tuntia ohjelmaa.


title: Taivas TV7

text: TV7 lähettää ohjelmia eri ikäisille ja ohjelmien tekijät edustavat laajasti suomalaista ja kansainvälistä kristillistä kenttää. Ohjelmien kotimaisuusaste on reilusti yli puolet. Kanavan perusohjelmisto on klo 17 alkava kahdeksan tunnin ohjelmistopaketti, joka uusitaan sekä yöllä että seuraavana päivänä.


title: SS Lazio

text: Società Sportiva Lazio () on roomalainen jalkapalloseura, joka pelaa Italian korkeimmalla sarjatasolla Serie A:ssa. Seura on saanut nimensä Latiumin alueesta, ja joukkue on perinteisesti hankkinut kannattajansa esikaupungeista sekä ylemmistä luokista. Seuran värit, taivaansinen ja valkoinen, ovat peräisin Olympiaperinteen kotimaan, Kreikan, lipusta. Joukkue tunnetaan lempinimillä "Biancocelesti", joka tulee seuran väreistä (bianco, ’valkoinen’; celeste, ’taivaansininen’), sekä "Aquilotti" (’nuoret kotkat’).


title: SS Lazio

text: SS Lazio perustettiin vuonna 1900. Seura sai nimensä Roomaa ympäröivän Latiumin maakunnan mukaan, ja se onkin perinteisesti hankkinut kannattajansa esikaupungeista sekä ylemmistä yhteiskuntaluokista, päinvastoin kuin paikallisvastustaja AS Roma.


title: SS Lazio

text: Lazion menestys oli pitkään vaatimatonta, vaikka esimerkiksi 1930-luvulla seurassa pelasi Italian maajoukkueen tähti Silvio Piola. Ensimmäisen Italian-mestaruutensa Lazio voitti vuonna 1974 maalintekijänsä Giorgio Chinaglian johdolla, mutta 1980-luvun alussa seura putosi kahteen otteeseen toiseksi korkeimmalle sarjatasolle, Serie B:hen. Putoamisista ensimmäiseen oli syynä lahjusskandaali.


title: SS Lazio

text: Seura alkoi nousta uudelleen, kun miljonääri Sergio Cragnottista tuli Lazion puheenjohtaja vuonna 1992. Ensimmäinen uusista tähtipelaajista oli englantilainen Paul Gascoigne. Satsaukset toivat tulosta viimein vuosituhannen vaihteessa, kun ruotsalaisvalmentaja Sven-Göran Eriksson johdatti seuran Cup-voittajien cupin voittoon vuonna 1999. Seuraavalla kaudella, 2000, Lazio voitti Serie A:n mestaruuden.


title: SS Lazio

text: Vuoden 2006 Italian jalkapalloskandaalin jälkiselvittelyissä SS Lazio tuomittiin pudotettavaksi Serie B:hen ja pistevähennyksiin. Seuran tekemä valitus meni kuitenkin läpi, ja seura aloitti kauden 2006–2007 Serie A:ssa seitsemästä miinuspisteestä. Vetoomustuomioistuin kevensi tuomiota lokakuun lopussa kauden jo alettua, ja Lazio sai lopulta vain kolme miinuspistettä. Kesällä 2011 SS Lazio hankki Bayern Münchenin hyökkääjän Miroslav Klosen. Klose osoittautui nappihankinnaksi, sillä 2.3.2012 mennessä tämä oli tehnyt jo 16 maalia (12 Serie A:ssa).


title: Jallahti

text: Jallahti () on kylä Karjalan tasavallan Äänisenrannan piirin Järventakuisen kunnassa Venäjällä. Se sijaitsee Äänisen samannimisen lahden rannalla 9 kilometriä Järventakuisesta koilliseen. Kylässä on 155 asukasta (vuonna 2012).


title: Jallahti

text: Historiallinen Venäjän keisarikunnan Jallahden kunta sijaitsi Äänisjärveen pistävällä niemimaalla Petroskoin koillispuolella. Se kuului Aunuksen kuvernementin Petroskoin kihlakuntaan. Jallahden kunta rajoittui pohjoisessa Kontupohjan kuntaan, idässä ja etelässä Ääniseen ja lännessä Suojun kuntaan. Kuntaan kuului myös Suisaari Äänisjärven rannikolla. Jallahden kunnan kylistä merkittävimmät olivat Jallahti, Järventaus ja Solomanni. Kunta lakkautettiin 1920-luvulla ja liitettiin osaksi Äänisenrannan piiriä. Jatkosodan aikana alue oli Suomen miehittämä.


title: Jallahti

text: Nykyään kylässä on lähinnä vapaa-ajan asutusta. Sen kautta kulkee Solomannin ja Suisaaren välinen maantie. Jallahdesta on linja-autoyhteys Järventakuiseen ja Petroskoihin. Äänisen rannalla on laivalaituri. Kylässä toimii karjatila, puutavaravarasto ja talviurheilukeskus. Palveluihin kuuluu kulttuuritalo, kirjasto, posti ja pari kauppaa.


title: Jallahti

text: Jallahdella on historiallisen asutuksen status. Kylässä on useita 1800–1900-lukujen vaihteen asuinrakennuksia sekä 1900-luvun alusta peräisin oleva hautausmaan tsasouna. Lähistöllä sijaitsee useita lomakyliä. Jallahden rannoille suunnitellaan visakoivun suojelualuetta.


title: Niigata

text: Niigata () on Niigatan prefektuurin pääkaupunki. Se sijaitsee Honshūn saaren hedelmällisellä länsirannikolla, Japaninmeren rannalla, Japanin keskiosassa. Kaupungin läpi virtaavat Shinano- ja Agano-nimiset joet. Merellä on samoilla kohdin Sado-niminen saari.


title: Niigata

text: Niigatasta tuli 1860-luvulla vapaasatama, ja se on nykyään suurin Japanin länsirannikon kaupungeista. Vuonna 2014 siellä oli 804 838 asukasta. Niigata on valittu yhdeksi Japanin virallisista suurkaupungeista.


title: Niigata

text: Ilmasto on huomattavan kostea. Alueella pyyhkivät taifuunit ja talvisin lämpimät föhntuulet.


title: Niigata

text: Kaupunki oli valittu atomipommin pudotusvaihtoehdoksi yhdessä Hiroshiman, Kokuran ja Nagasakin kanssa toisen maailmansodan lopulla. Alue on kärsinyt elohopeapäästöistä, jotka ovat kemianteollisuuden aiheuttamia. Päästöt aiheuttivat 1960-luvulla Minamatan tautia.


title: Niigata

text: Niigatan stadionilla pelattiin jalkapallon maailmanmestaruusotteluita vuonna 2002.


title: Niigata

text: Niigata jakautuu kahdeksaan suuralueeseen. Niistä asukasluvultaan suurin on kaupungin ydinalueen muodostava Chūō-ku, pinta-alaltaan vuorostaan Nishikan-ku.


title: Asser Fagerström

text: Asser Fagerström (27. heinäkuuta 1912, Helsinki – 6. lokakuuta 1990, Helsinki) oli suomalainen muusikko, kustantaja ja toimittaja. Muusikkona hän toimi pianistina, hanuristina, säveltäjänä, sovittajana ja kapellimestarina. Fagerström vaikutti muun muassa kokoonpanoissa Dallapé, Ramblers ja Rion tanssiorkesteri. Ensimmäisen soololevynsä "Asser ystävineen" hän julkaisi vasta vuonna 1975. Vuosina 1958–1961 hän toimitti ja julkaisi ulkoisesti vaatimatonta "Iskelmämusiikki"-lehteä.


title: Asser Fagerström

text: Fagerström sai radiotoimittaja Antero Alpolalta vuonna 1958 tehtäväksi koota tanssimusiikkia esittävä orkesteri "Kankkulan kaivolla" -radio-ohjelmaa varten. Tästä syntyi humppamusiikkia esittänyt orkesteri Pumppu-Veikot, joka Kullervo Linnan johdolla alkoi levyttää nimellä Humppa-Veikot. Fagerström erosi ryhmästä pian sen ensilevytyksen jälkeen.


title: Asser Fagerström

text: Fagerströmin omiin nimiin julkaistiin ensimmäiset levyt vasta 1970-luvulla.


title: Asser Fagerström

text: Fagerström soitteli harrastukseksi 80-luvulla viikonloppuisin vielä pianoa eräässä hämeenlinnalaisessa kahvilassa.


title: Asser Fagerström

text: Asser Fagerström nimellä:


title: Meidän Ukrainamme

text: Meidän Ukrainamme () oli Ukrainan presidentti Viktor Juštšenkoa tukeva monen puolueen muodostama ryhmittymä vuosina 2001–2012. Ukrainan puoluejako ei ole kiinteytynyt, joten ohjelmallisista eroista huolimatta politiikan sisällöt saattavat olla samankaltaisia ja uusia ryhmittymiä muodostuu henkilökysymysten pohjalta.


title: Meidän Ukrainamme

text: Vuoden 2002 parlamenttivaalien jälkeen Meidän Ukrainamme -ryhmittymällä oli 112 edustajaa 450-jäsenisessä radassa.


title: Meidän Ukrainamme

text: Vuoden 2004 presidentinvaaleja varten myös Julija Tymošenkon kannattajat olivat mukana ryhmittymässä, mutta hänen jouduttuaan luopumaan pääministerin tehtävästä erosivat Tymošenkon kannattajat Meidän Ukrainastamme ja muodostivat oman Julija Tymošenkon ryhmittymänsä.


title: Meidän Ukrainamme

text: Vuonna 2005 Juštšenkoa tukevasta Meidän Ukrainamme -ryhmittymästä tuli puolue "Kansanliitto meidän Ukrainamme" (Narodnyi Sojuz Naša Ukrajina), johon suurin osa muista blokin puolueiden jäsenistä ei halunnut liittyä. NSNU:n johtoon tuli Vjatšeslav Kyrylenko ja se liittyi tarkkailijaksi Euroopan kansanpuolueeseen, joka erotti sen 2013.


title: Meidän Ukrainamme

text: Meidän Ukrainamme -blokki (Блок Наша Україна) hävisi raskaasti vuoden 2006 vaaleissa ja jäi kolmanneksi Tymošenkon ja Alueiden puolueen taakse saaden 13,94 % äänistä ja 81 paikkaa.


title: Meidän Ukrainamme

text: Vuoden 2007 vaaleja varten perustettiin uusi Meidän Ukrainamme – Kansan itsepuolustus -vaaliliitto, johon liittyi 12 puoluetta tai järjestöä. 30. syyskuuta järjestetyissä vaaleissa vaaliliitto sai 14,15 % äänistä ja 72 paikkaa. Kun toiseksi tulleella Tymošenkon rymittymällä oli 156 paikkaa, niiden yhteinen paikkamäärä olisi riittänyt hallituksen muodostamiseen. Osa Meidän Ukrainamme edustajista kuitenkin kieltäytyi allekirjoittamasta sopimusta hallitusyhteistyöstä Tymošenkon ryhmittymän kanssa.


title: Meidän Ukrainamme

text: Puolueryhmittymän hajoaminen vuosina 2011–2012 johtui vuoden 2011 vaalilaista, jossa kiellettiin useiden puolueiden blokit.


title: Jaakko Furman

text: Jacob ”Jaakko” Furman (14. toukokuuta 1924 Helsinki – 27. kesäkuuta 2012) oli suomenjuutalainen rumpali ja steppaaja. Furman oli Suomen steppimestari vuodelta 1938. Rumpalina hän vaikutti oman orkesterinsa lisäksi muun muassa Laila Kinnusen ja Pirkko Mannolan, Herbert Katzin yhtyeissä. Furman työskenteli muusikon uransa ohessa vaatturimestarina ja Atelier Furmanin toimitusjohtajana.


title: Jaakko Furman

text: Furmanin perhe saapui Puolasta Suomeen, ja Jacob syntyi pian sen jälkeen. 1930-luvulla hän alkoi esiintyä ”ihmelapsena” stepaten Erkki Ahon orkesterin mukana. Vuosina 1939–1940 Furman näytteli Suomen Filmiteollisuuden elokuvissa, ja T. J. Särkkä keksi hänelle taiteilijanimen Jaakko Vuormaa.


title: Jaakko Furman

text: Furman toimitti sodan aikana ruotsinkielistä jazz-lehteä, joka ilmestyi ensin nimellä SWING, sitten YAM. Hän sai Suomen Jazzliiton Andania-palkinnon vuonna 1994.


title: Siurua

text: Siurua on kylä Pudasjärven luoteiskulmassa, rajoittuen pohjoisosiltaan Ranuan kuntaan, lännessä Iin ja Oulun kuntiin, idässä Kokkokylään ja Pärjänsuohon sekä etelässä Aittojärven ja Kipinän kyliin. Kylä sijaitsee Yli-Iin Tannilaan ja siitä edespäin Iin Olhavaan vievän seututie 855:n varrella. Pudasjärven keskustaan Kurenalle on matkaa noin kolmekymmentä kilometriä.


title: Siurua

text: Kylän ominaispiirteenä on sen asutuksen keskittyminen Siuruanjoen varteen ja sen suoalueitten suuri määrä. Niinpä kylän pohjoisosassa onkin yksi Suomen suurimpia soidensuojelualueita, Litokaira. Siuruan korkein kohta lienee Puolakkavaara, joka kohoaa suolakeuksien keskeltä merkittävästi ympäristöään korkeammalle.


title: Siurua

text: Perinteisesti Siurua on jaettu neljään osa-alueeseen: Ala-Siuruaan, Siuruaan, Yli-Siuruaan ja Kokkokylään. Näiden lisäksi on myös pieniä kyläkeskittymiä. Jaottelu perustuu osaltaan vanhaan koulupiirijakoon, jolloin kullakin alueella on saattanut olla useitakin omia kouluja.


title: Siurua

text: Tunnettuihin siurualaisiin kuuluu Yli-Siurualla asuva taiteilija Kari Tykkyläinen.


title: Jukka Haavisto

text: Juhani "Jukka" Haavisto (s. 5. kesäkuuta 1930 Alajärvi) on suomalainen muusikko ja musiikkineuvos ja mainosalan yrittäjä. Hän on toiminut lauluntekijänä ja vaikuttanut useissa kokoonpanoissa vibrafonisti-hanuristina. Haavisto on muusikonuransa lisäksi toiminut mainosalalla vuodesta 1959 aina 1990-luvulle, jolloin jäi eläkkeelle.


title: Jukka Haavisto

text: Jukka Haavisto suoritti ylioppilastutkinnon Kauhavalla 1948 ja valmistui opettajaksi Jyväskylän kasvatusopillisesta korkeakoulusta 1956. Hän työskenteli mainostoimisto SEKissä 1959–1968, viimeksi yhteysjohtajana, sitten Artifex-mainostoimistossa varatoimitusjohtajana vuoteen 1978. Oman mainostoimistonsa PRAXin toimitusjohtajana ja johtokunnan puheenjohtajana hän toimi vuodesta 1975.


title: Jukka Haavisto

text: Jukka Haavisto toimi Suomen Jazz-arkiston ja Suomen Jazz & Pop Arkiston (nykyinen Musiikkiarkisto) johtajana vuosina 1991–1997.


title: Jukka Haavisto

text: Haavisto perusti Suomen Kevyen Musiikin Museon Kannatusyhdistyksen vuonna 1994. Hän toimi museon toiminnanjohtajana vuoteen 2004 saakka. Museo avasi verkkomuseon nimeltä Populaarimusiikin museo internetiin joulukuussa 2004.


title: Jukka Haavisto

text: Jukka Haavistolle on myönnetty ansioistaan suomalaisen jazzin ja kevyen musiikin hyväksi seuraavat palkinnot:Haaviston pojat Janne (muun muassa yhtyeissä J. Karjalainen ja Mustat Lasit ja Laika & The Cosmonauts) ja Olli (muun muassa J. Karjalainen, Mikko Kuustonen, Freud, Marx, Engels & Jung ja Tuomari Nurmio) ovat kumpikin menestyneitä muusikoita. Tytär Susanna Haavisto on näyttelijä-laulaja.


title: Toivo Manninen (sotilas)

text: Toivo Kaarlo Manninen (s. 10. tammikuuta 1915, Calumet, Michigan USA – k. 29. joulukuuta 1943, Oulu) oli suomalainen maanviljelijä ja Mannerheim-ristin ritari numero 100. Hänet ylennettiin kersantiksi 11. huhtikuuta 1940 ja vielä kuolemansa jälkeen ylikersantiksi 20. kesäkuuta 1945. Hän kuoli Oulussa 32. sotasairaalassa ja hänet on haudattu Pudasjärven sankarihautaan.


title: Toivo Manninen (sotilas)

text: III Armeijakunnan komentajan, kenraaliluutnantti Hjalmar Siilasvuon 17.9.42 allekirjoittama (merk) ja armeijakunnan esikuntapäällikön, eversti V J Oinosen varmentama esitys Vapaudenristin 2. luokan Mannerheim-ristin myöntämisestä kersantti Toivo Manniselle:


title: Kassu Halonen

text:
Osmo Väinö Kalervo ”Kassu” Halonen (s. 24. tammikuuta 1953 Säräisniemi)
on suomalainen muusikko, lauluntekijä, urkuri, huilisti, sovittaja, äänilevytuottaja ja laulaja. Hänen levytetty sävellystuotantonsa käsittää yli 1 500 sävellystä, esittäjinä mm. Irwin Goodman, Vesa-Matti Loiri, Jari Sillanpää, Tapani Kansa, Laura Voutilainen ja Arja Koriseva. Yksi sävellettyjen levyjen joukossa on Sillanpään albumi "Jari Sillanpää", joka on Suomen musiikkihistorian myydyin levy. Yhteensä Haloselle on myönnetty noin 70 kultalevyä.


title: Kassu Halonen

text: Halonen opetteli lapsena soittamaan tanssimusiikkia korvakuulolta isänsä mandoliinilla. Asepalveluksensa hän suoritti sotilassoittajana Kajaanissa. Varusmiespalveluksen jälkeen alkoi ammattisoittajan ura kaupunginorkesterissa Ruotsin Boråsissa. Soittimena oli tuolloin huilu. Halonen ihaili nuorena blues-kitaristi Freddie Kingia, muusikko Edgar Winteriä ja kappaleista Led Zeppelinin "Black Dogia" sekä "Rock and Rollia".


title: Kassu Halonen

text: Ruotsissa Halonen tutustui Kirkaan ja päätyi pian soittamaan urkuja hänen taustabändissään The Islandersissa. Hänen taitonsa huomattiin nopeasti myös levy-yhtiöissä ja erityisesti Toivo Kärki ja Jaakko Salo auttoivat häntä tuolloin eteenpäin. Tuolloin vielä rockiin keskittynyt Halonen tutustui 70-luvun lopulla Kisu Jernströmin ja linja alkoi suuntautua iskelmään päin. Iskelmä palautti myös Kirkan takaisin kansan tietoisuuteen.


title: Kassu Halonen

text: Kassu Halonen on säveltänyt suuren joukon suosittuja iskelmiä, pop- sekä rock-kappaleita, joista tunnetuimpia ovat muun muassa Vesa-Matti Loirin esittämä "Sydämeeni joulun teen", Kirkan esittämä Syksyn sävel -kilpailun 1988 voittokappale "Surun pyyhit silmistäni", Irwin Goodmanin esittämä "Rentun ruusu" ja Jari Sillanpään hitit "Oot täydellinen" ja "Kaduilla tuulee". Kassu Halonen on julkaissut myös viisi soololevyä ja onpa hän tuottanut muun muassa Suomen ensimmäisenä punk-levytyksenä pidetyn Briardin singlen "I Really Hate Ya".


title: Kassu Halonen

text: Suurin osa tunnetuimmista Kassu Halosen menestyskappaleista on Vexi Salmen sanoittamia.


title: Kassu Halonen

text: Oulujärven Manamansalossa sijaitsee kevyenmusiikin ja taiteen tapahtumapaikka Kassu Halosen taidetalo.


title: Seppo Hanski

text: Seppo Severi Hanski (8. elokuuta 1942 Kemi – 1. helmikuuta 1995 Turku) oli suomalainen muusikko.


title: Seppo Hanski

text: Seppo Hanski syntyi Kemissä ja vietti siellä neljä ensimmäistä elinvuottaan. Sitten perhe muutti Rovaniemelle. Seppo Hanski soitti vetopasuunaa 15-vuotiaana paikallisessa soittokunnassa. 1950-luvun lopulla hän hankki saksofonin ja pääsi esiintymään rovaniemeläiseen tanssiorkesteriin, jonka ohjelmistossa oli iskelmän lisäksi myös Hanskin mielimusiikkia, jazzia.


title: Seppo Hanski

text: Seppo Hanski osallistui siihen aikaan usein paikallisiin iskelmälaulukilpailuihin. 1960-luvun alussa hän sijoittui toiseksi Rovaniemellä järjestetyssä kilpailussa esittämällään kappaleella "Night and Day". Kerrotaan, että hän olisi voittanut, ellei olisi ollut liiaksi jazz-laulajan maineessa.


title: Seppo Hanski

text: Vuoden 1965 alussa Hanski teki yhdessä Musiikki-Fazerilla työskennelleen Pekka Härkösen kanssa demonauhan, jonka hän toimitti Toivo Kärjelle. Kärki vakuuttui oitis tämän sentimentaalisen jazz-vaikutteisen saksofonisti-laulajan kyvyistä ja jo kohta valmistuikin Seppo Hanskin ensimmäinen single-levy, Toivo Kärjen tango "Anneli Anneli Anneli". Tangon suosio Suomessa oli silloin suurimmillaan ja siltä pohjalta Kärjen vanhan tangon "uudelleenlämmitys" Seppo Hanskin esittämänä oli ymmärrettävä ratkaisu ensilevynä. Levy oli syksyn myyntilistan 15. sijalla. Kuitenkin vasta toinen levy, israelilainen kansansävelmä "Dona Dona" Tuula Valkaman suomennoksena ja Heikki Laurilan twist-fox -sovituksena toi Seppo Hanskin suuren yleisön tietoisuuteen. Levy olikin sitten koko loppuvuoden ajan Suomen myydyin single-äänite.


title: Seppo Hanski

text: Seuraavan vuoden aikana Seppo Hanski vielä levytti muutaman Toivo Kärjen tangon sekä mm. käännösiskelmät "Painan vain pääni" ja Kun sydän rakastaa. Suurin menestys tuli kuitenkin vuonna 1967, silloin ilmestyi Tuula Valkaman suomennoksena italialaisiskelmä "Nessuno mi puo guidicare" suomeksi nimellä "Erehdyin kerran".


title: Seppo Hanski

text: Kesken parhainta menestyskauttaan Seppo Hanski kuitenkin joutui vuosikausiksi vetäytymään pois estradeilta. Epäonnistunut nielurisaleikkaus ja sitä seurannut vääränlaisen laulutavan aiheuttama äänihuulten ylenmääräinen rasitus aiheuttivat sen, että äänihuuliin kasvoi kyhmyjä, ja Hanski menetti lauluäänensä. 1970-luvun alkupuolella Seppo Hanskilta ilmestyi ainoastaan muutama yksittäinen levytys ensin PSO:n ja myöhemmin Satsanga Oy:n kokoomaäänitteillä.


title: Seppo Hanski

text: Vuonna 1977 ilmestyi Jukka Kuoppamäen johtaman Satsanga-yhtiön kustantamana Hanskin LP-albumi "Ihmisten joukossa". Levyllä oli uutta, Seppo Hanskille varta vasten tehtyä ohjelmistoa, mm. Reino Lauanteen sävellykset ja sanoitukset "Ihmisten joukossa", jota pidetään eräänä Seppo Hanskin vahvimmista tulkinnoista, sekä "Muistojen kukka". Lisäksi levyllä oli tangoja ("Suutelen kättänne, madame" ja "Isabella") sekä kansanmusiikkia ("Annan ja Pentin laulu"). Myös 1960-luvulla suosioon nousseet kappaleet "Painan pääni" ja "Erehdyin" kerran olivat albumilla Unto Haapa-ahon uudelleen sovitettuina versioina. Muutoin levyn sovituspuolesta vastasi Pentti Lasanen. Vuonna 1978 Satsanga julkaisi myös kokoelma-albumin "Parhaat", joka sisälsi pääasiassa Seppo Hanskin tunnetuinta ohjelmistoa vuosien varrelta. Satsangan levyillä Seppo Hanski teki myös uuden aluevaltauksen tanssimusiikin alalla, hän nimittäin levytti kolme Jukka Kuoppamäen säveltämää ja sanoittamaa perussuomalaista humppaa, "Kainuun tyttö", "Tanssi ja laula" ja "Kulkurin humppa".


title: Seppo Hanski

text: Vuonna 1980 Seppo Hanski levytti JP-musiikille. Kokoelmalevysarjaan Seppo Hanskin levyttämät kappaleet olivat "Koskaan et muuttua saa" ja jo kolmannen kerran hänen kestohittinsä "Erehdyin kerran", tällä kertaa 1980-luvun tyyliin sovitettuna. Niin ikään 1980-luvun alussa häneltä ilmestyi myös AAC-opiston kustantama lasten liikennekasetti. Kasetti sai hyvän vastaanoton, sitä myytiin yli 50 000 kappaletta. Kasetin saama menestys innosti häntä julkaisemaan vielä albumin "Lapsuuteni joululaulut". Joululaululevyä myytiin levyinä ja kasetteina yli 100 000 kappaletta.


title: Seppo Hanski

text: Seppo Hanski jätti musiikin päätyönään vuonna 1983 ja ryhtyi turkulaisen ohjelmatoimiston myyntipäälliköksi. Siitä lähtien hän kierteli saksofoneineen tanssipaikoilla enää viikonloppuisin. Hanskilla todettiin vuonna 1994 maksasyöpä ja hän kuoli sairauteensa 52-vuotiaana helmikuussa 1995.


title: Seppo Hanski

text: Seppo Hanskin neljästä lapsesta kolme, Anna, Pinja ja Janus ovat levyttäneitä muusikoita.


title: Van Halen (albumi)

text: Van Halen on hard rock-yhtye Van Halenin debyyttialbumi, joka julkaistiin elokuussa 1978. Albumi muutti välittömästi ihmisten käsityksen rockmusiikista sekä kitaransoitosta. Erityisesti kitarasoolokappale, maailmankuulu Eruption on näyte Eddie Van Halenin tapping kitarasoittotekniikasta, jonka hän vei aivan uudelle tasolle. Levy sisälsi myös monia muita kappaleita, joista tuli muodostumaan sekä bändille että musiikille ylipäänsä merkittäviä teoksia.


title: Van Halen (albumi)

text: Se on yhtyeen myydyin albumi ja nosti yhtyeen suosituksi varsinkin sen kotimaassa. Albumi on myynyt pelkästään Yhdysvalloissa kymmenkertaista platinaa eli yli kymmenen miljoonaa kappaletta. Albumi sisältää mm. hitit "Runnin' with the Devil", The Kinks -coverin "You Really Got Me", "Ain't Talkin' 'Bout Love", "Jamie's Cryin'" ja Eddie Van Halenin kuuluisan kitarasoolon "Eruption".


title: Van Halen (albumi)

text: Mm. Guitar World -lehden lukijaäänestyksessä Eruption on valittu maailman toiseksi parhaimmaksi kitarasooloksi heti Led Zeppelinin Stairway to Heavenin kitarasoolon jälkeen. Vuonna 2003 albumi pääsi sijalle 415 Rolling Stone-lehden "500 parhainta albumia kautta aikojen" listalla


title: Van Halen (albumi)

text: Kaikki kappaleet, paitsi 3. ja 10. ovat koko yhtyeen tekemiä.


title: Highway to Hell

text: Highway to Hell on australialaisen AC/DC-yhtyeen viides studioalbumi, joka ilmestyi vuonna 1979. Sitä pidetään yleisesti yhtyeen läpimurtona. Levy on yhtyeen suosituimpia julkaisuja ja sen nimiraita on AC/DC:n tunnetuimpia kappaleita. Albumi on yhtyeen viimeinen, jossa laulajana toimii helmikuussa 1980 kuollut Bon Scott.


title: Highway to Hell

text: AC/DC:n uusi tuottaja Robert John ”Mutt” Lange muutti yhtyeen soundin hieman radioystävällisempään suuntaan. Albumi olikin siihen asti menestynein AC/DC-levy: Britanniassa se nousi myyntilistan kahdeksanneksi ja Yhdysvalloissa seitsemänneksitoista. Sitä on myyty pelkästään Yhdysvalloissa noin seitsemän miljoonaa kappaletta. Albumi sai ilmestyessään myös kriitikoilta hyvän vastaanoton.


title: Highway to Hell

text: Albumilta julkaistiin singlet ”Highway to Hell”, ”Girls Got Rhythm” ja ”Touch Too Much”. Niistä ”Highway to Hell” ja ”Touch Too Much” saavuttivat myös listamenestystä. ”Highway to Hell” oli samalla yhtyeen ensimmäinen listahitti Yhdysvalloissa. Siitä on muodostunut yksi yhtyeen klassikkokappaleista.


title: Highway to Hell

text: AC/DC:n suosio kasvoi 1970-luvun lopulla, ja yhtyeen albumit myivät hyvin Australiassa ja Britanniassa. Esimerkiksi vuonna 1978 julkaistut "Powerage" ja "If You Want Blood You’ve Got It" ylsivät Britanniassa sijoille 26 ja 13. Levy-yhtiö Atlantic Records alkoi kuitenkin vaatia läpimurtoa myös Yhdysvalloissa. Atlantic halusi hittisinglen ja levyn, joka olisi myyntimenestys koko maassa. Yhtyeen edelliset albumit olivat jääneet Billboardin listan sadan myydyimmän levyn ulkopuolelle.


title: Highway to Hell

text: Atlantic Records halusi, että albumin tuottaisi muun muassa Jimi Hendrixin, Rolling Stonesin ja Kissin tuottajana toiminut Eddie Kramer. Levy-yhtiö koki, että AC/DC ei tehnyt musiikillisesti Amerikan markkinoille kaupallisia levyjä. Yhtyeen sisällä asiaa vastustettiin, sillä AC/DC joutui luopumaan yhteistyöstä George Youngin ja Harry Vandan kanssa, jotka olivat tuottaneet yhtyeen levyjä jo puolen vuosikymmenen ajan. Lisäksi Angus ja Malcolm Young joutuivat luopumaan veljestään työtoverina. Toisaalta George Young oli itsekin sitä mieltä, että yhtye tarvitsi tuoreutta.Bonomo 2011, s. 110–111.Sutcliffe 2011, s. 82–83.


title: Highway to Hell

text: Äänitykset Miamin Criteria Studiosissa alkoivat 2. joulukuuta 1978, mutta työskentelyssä tuottaja Eddie Kramerin kanssa paljastui ongelmia. Kramer joutui esimerkiksi Youngin veljesten alkuhämmennyksestä johtuvien hyökkäysten kohteeksi. Hän myös halusi, että äänityssessiot alkaisivat aina puolelta päivin ja yhtye olisi valmiina kappaleidensa kanssa, kun he saapuvat studioon. Tällainen täsmällinen toimintatapa ei ollut AC/DC:lle tavanomaista. Kramer ei myöskään pitänyt solisti Bon Scottin alkoholinkäytöstä, ja lisäksi hän halusi levylle kosketinsoittimia. Kolmessa viikossa yhtye ei ollut saanut studiossa mitään aikaan. Malcolm Young soitti AC/DC:n managerille Michael Browningille New Yorkiin ja ilmoitti yhtyeen suuresta tyytymättömyydestä uuteen tuottajaan. Niinpä Kramer erotettiin vain kolmen viikon työn jälkeen. Kramer on kuitenkin kertonut myöhemmin, että Bon Scott oli ”aivan pirun mahtava” ja AC/DC ”todellinen rock and roll -bändi”.Sutcliffe 2011, s. 206.


title: Highway to Hell

text: Vaikka Miamissa ei levytetty yhtäkään kappaletta, siellä saatiin kuitenkin joitain ideoita. Angus Young keksi laulun nimen ”Love Hungry Man” ja riffin kappaleeseen ”Highway to Hell”. Yhtye ei työstänyt heti uusia riffejään, vaan jatkoi harjoittelemista uusien ideoiden toivossa ja palasi riffeihin myöhemmin. Yhtye palasi nauhalle päätyneisiin hyviin riffeihin seuraavana päivänä, jolloin parhaat niistä erottuivat massasta.


title: Highway to Hell

text: Miamin tapauksen vuoksi yhtyeen aikataulu muuttui, sillä aiemmin oli arvioitu, että albumi olisi valmis maaliskuun 1979 alussa. Lisäksi AC/DC oli sopinut soittavansa kolme konserttia Japanissa 7.–12. maaliskuuta, mutta esiintymiset peruttiin viime hetkellä, kun Bon Scott ei onnistunut saamaan itselleen viisumia.


title: Highway to Hell

text: Browning ehdotti uudeksi tuottajaksi 30-vuotiasta Robert John ”Mutt” Langea. Hän ei ollut vielä saavuttanut suurempia meriittejä ja oli työskennellyt muun muassa Graham Parker & the Rumourin, XTC:n ja The Boomtown Ratsin kanssa. Langelle lähetettiin nauha, jossa oli kuusi kappaleideaa. Ne oli äänitetty ilman tuottaja Krameria Bon Scottin toimiessa rumpalina.


title: Highway to Hell

text: AC/DC perui Japanin-kiertueensa ja matkusti Lontooseen, missä se harjoitteli materiaaliaan ennen nauhoituksia Roundhouse Studiosissa. Kun nauhoitukset viimein alkoivat, kappaleet olivat jo hyvässä kunnossa, vaikkakin Bon Scott kirjoitti hänelle tyypillisesti sanoituksia vielä studiossa. Materiaalia oli kertynyt paljon, jopa neljän albumin verran. Levyn nimeksi tulisi "Highway to Hell".Engleheart & Durieux 2009, s. 258.


title: Highway to Hell

text: Yhtyeen ja tuottaja Langen välillä syntyi heti jonkinasteinen kipinä. Jäsenet antoivat periksi Langen vaatimuksille ja tekivät muutaman viikon pitkiä, säännöllisiä työpäiviä. Poikkeuksena oli huhtikuun 14. päivä, jolloin Malcolm Young meni naimisiin Westminsterin maistraatissa. Jälkeenpäin yhtyeen jäsenet eivät valittaneet Langen tiukasta kurista, vaan esimerkiksi Angus Young kertoi sen olleen hyvä opetus kaikille. Lange oli myös auttanut laulaja Bon Scottia löytämään uudenlaiseen hengitystekniikan ja laululleen pohjan alempaa vatsasta. Tällä hän pyrki saamaan Scottin teknisesti paremmaksi laulajaksi esimerkiksi kappaleessa ”Touch Too Much”, jossa hän vastasi perusmelodiasta. Asiaa auttoi se, että Lange oli kouluttautunut laulajaksi kotimaassaan Etelä-Afrikassa. Toinen Langen lauluun liittyvä idea oli lauluharmonioiden käyttö. Taustakuoro muodostettiin studiossa olijoista, ja tarvittaessa Lange astui itse mikrofonin taakse. Hänen äänensä kuitenkin erottui niin selvästi, että hänen täytyi usein siirtyä toiseen päähän studiota.Engleheart & Durieux 2009, s. 259.


title: Highway to Hell

text: "Highway to Hellin" äänitykset olivat AC/DC:lle uutta myös sikäli, että ne kestivät selvästi aiempaa pidempään. Aiemmin yhtye ei ollut viipynyt studiossa kolmea viikkoa kauempaa. Sessiot olivat myös raskaita, sillä ne kestivät päivästä toiseen viisitoista tuntia.


title: Highway to Hell

text: Albumin miksasivat Lontoossa Basing Street Studiosissa Tony Platt ja Kevin Dallimore.Welch: s. 14. Platt oli työskennellyt Island-studioilla Lontoossa muun muassa Freen, Trafficin, The Rolling Stonesin, Thin Lizzyn ja Bob Marleyn kanssa. Platt kävi vain parissa sessiossa, joissa alkoi olla paniikkitunnelma kiireen vuoksi. Tämä kuitenkin vain terästi yhtyettä hoitamaan työn loppuun. Miksaukseen kului kahdeksan päivää, ja huhtikuun lopulla "Highway to Hell" oli valmis. Malcolm Young oli otettu lopputuloksesta. Työskentely uuden tuottajan kanssa oli opettanut hänelle paljon, muun muassa sen, että ennen studioon menoa tulee olla valmistautunut. Lisäksi hän oli oppinut luottamaan omiin vaistoihinsa, kun aiemmin hän oli turvautunut edelliseen tuottajaan, veljeensä George Youngin.Engleheart & Durieux 2009, s. 260.


title: Highway to Hell

text: Levy-yhtiö Atlanticilla oli suuria toiveita "Highway to Hellin" suhteen.Walker 2012, s. 270–271. Se myös ehdotti AC/DC:lle, että se vaihtaisi albumin nimen raamattuvyöhykkeen markkinoiden vuoksi, sillä myynti kärsisi, jos levykaupat eivät suostuisi varastoimaan levyä ja konserttipaikoille pääsy estettäisiin piirityksillä. Eräs Atlanticin ideoista oli, että albumin nimeksi tulisi puhelinnumero. Yhtye kuitenkin vastusti ajatusta nimenvaihdosta.


title: Highway to Hell

text: Albumilla kuuluu tuottaja Robert John ”Mutt” Langen vaikutus. Yhdessä studioteknikkojensa Mark Dearnleyn ja Tony Plattin kanssa Lange muutti AC/DC:n perinteisen energian radioystävällisempään muotoon, joka oli puuttunut yhtyeen aiemmilta albumeilta. Albumia varten keskiääntä tehostettiin, mikä kuului erityisesti Phil Ruddin rumpusoundissa, ja muun muassa kappaleissa ”Highway to Hell” ja ”Girls Got Rhythm” käytettiin taustalauluja antamaan lisää virtaa. Niistä vastasivat rytmikitaristi Malcolm Young ja basisti Cliff Williams. Aiemmin yhtyeellä oli ollut vaikeuksia saada ideoitaan valmiiksi, sillä se jäi odottamaan tuottaja George Youngin mielipidettä. Langen kanssa AC/DC:llä piti olla kaikki valmiina ja kappaleet sovitettuina.


title: Highway to Hell

text: Bon Scott ei ollut tyytyväinen kaikkiin "Powerage"-albumilla tekemiinsä sanoituksiin, vaan piti niitä liian vakavina. Hän halusi olla nyt kevyempi, ja esimerkiksi kappale ”If You Want Blood (You’ve Got It)” edusti tyyliä, johon hän pyrki. Sanoitukset ovatkin aiempaa universaalimpia, mutta edelleen henkilökohtaisia. Lisäksi kappaleessa ”If You Want Blood” sivutaan yhteiskunnallisia kysymyksiä. Yleisin aihe on kuitenkin seksi, jota selkeimmin käsittelevät kappaleet ”Girls Got Rhythm”, ”Walk All Over You”, ”Touch Too Much” ja ”Night Prowler”.


title: Highway to Hell

text: Avausraita ”Highway to Hell” on AC/DC:n klassikoihin luettu kappale. Yhtye itse on kertonut, että sanoitus syntyi Angus Youngin heitosta ”vuosien roikkuminen kiertuebussissa laulajan haisevat jalat naaman edessä on kuin ajelisi valtatietä helvettiin.” Toinen teoria on, että kappaleen taustalla on Bon Scottin lähellä Australian Fremantlea sijaitseva suosikkipub The Raffles. Sinne päästäkseen piti ajaa Canningin valtatietä, joka pubia lähestytettäessä johtaa jyrkkään ja vaaralliseen alamäkeen. Väitteen mukaan monet ovat kuolleet risteyksessä lähellä laaksonpohjaa, joten alamäki sai lempinimekseen ”Valtatie Helvettiin”.


title: Highway to Hell

text: ”Girls Got Rhythm” pilkkaa tietoisesti Bon Scottin omaa inspiraationlähdettä, naisia, rock & rollia ja alkoholia. ”Walk All Over You” alkaa rauhallisella, pahaenteiseksi kuvatulla kitarariffillä ja Phil Ruddin rumpufilleillä, mutta muuttuu pian hyvin nopeatempoiseksi. Kappaleessa on esillä erityisesti Malcolm Youngin rytmikitara. Bon Scottille tyypillisesti se kertoo seksistä. Kappaleesta ”Touch Too Much” on sanottu, ettei se kuulosta aiemmalta AC/DC:ltä, sillä se on yhtyeelle poikkeuksellisen melodinen. Se onkin samalla esimerkki uuden tuottajan linjasta. Kappale kertoo liiallisuuden vaaroista. ”Beating Around the Bush” on A-puolen muihin kappaleisiin verrattuna pelkistetympi, eikä siinä ole vastaavaa hittihakuisuutta. Sen riffi perustuu löyhästi Fleetwood Macin kappaleeseen ”Oh Well”.


title: Highway to Hell

text: B-puolen aloittava ”Shot Down in Flames” leikittelee naistenmiehiin liitetyillä stereotypioilla. Kappale kertoo miehestä, joka lähtee kaupungin yöhön iskemään naisia – epäonnistuen joka kerta. Scott esittää itsensä byronilaisena antisankarina, minkä on sanottu olevan jyrkässä ristiriidassa hänen machomaisen laulutyylin sekä yhtyeen soiton kanssa. ”Get It Hot” on Chuck Berry -tyylinen kappale, jonka sanoituksessa laulaja ajaa autolla tyttö vierellään. Sitä seuraa ”If You Want Blood (You’ve Got It)”, jossa Bon Scott kertoo, kuinka pahoin rock and roll -elämä saa hänet voimaan: "It’s animal / Living in a human zoo / Animal / The shit that they toss to you." Taustalaulu on kappaleen kertosäkeessä huomattavassa roolissa.Welch: s. 5. Melodisessa ”Love Hungry Manissa” Scott puhuu rakkaudenvietistään. Sitä on pidetty jopa AC/DC:n romanttisimpana kappaleena. Yhtye itse piti kappaletta epäonnistuneena.


title: Highway to Hell

text: Albumin päättää yli kuusiminuuttinen ”Night Prowler”, joka on hidas blues. Se sai 1980-luvun puolivälissä kyseenalaista julkisuutta, kun Richard Ramirez -niminen sarjamurhaaja väitti ”Night Prowlerin” yllyttäneen häntä murtautumaan koteihin ja ampumaan tai puukottamaan ihmiset. Todellisuudessa kappale kertoo himokkaasta miehestä, joka ”hiippailee” yöllä entisen tyttöystävänsä makuuhuoneeseen. Sitä on verrattu Rolling Stones -yhtyeen kappaleeseen ”Midnight Rambler”.Welch: s. 6. Kappaleen jo loputtua kuuluu Bon Scottin lausahdus ”Shazboz, nano nano”, joka on peräisin Robin Williamsin repliikistä televisiosarjassa "Ystäväni ulkoavaruudesta". ”Night Prowler” oli luultavasti äänityssessioiden vanhin kappale, sillä sen nimi oli noin kaksi vuotta vanha ja siitä oli nauhoitettu aiemmin neljä epäonnistunutta versiota.


title: Highway to Hell

text: Albumin kannessa on yksinkertainen kuva yhtyeestä. Kuvassa Angus Youngilla on pirun sarvet ja häntä. Alun perin kanteen suunniteltiin New Yorkin Staten Islandilla otettua kuvaa, joka esitti hyvän ja pahan taistelua. Yhtye oli kuvattuna taivaallisessa valkoisessa valossa yksinäisellä, öisellä tiellä. Kuolemaa kuvaa demoninen olento, joka ajaa ohi autolla. Yhtye hylkäsi idean liian taiteellisena, mutta takakanteen päätyi kuitenkin kuva samoista sessioista.Engleheart & Durieux 2009, s. 266.


title: Highway to Hell

text: Australian-painoksessa Jim Houghtonin ottama kansikuva eroaa hieman kansainvälisestä painoksesta. Kuvaan on lisätty helvetinliekkejä ja kitarankaula, jossa on levyn nimi. Levyn kappalemateriaali ei kuitenkaan eroa kansainvälisestä painoksesta. Länsi-Saksan eräässä versiossa vinyyli oli väriltään sinapinkeltainen. Itä-Saksassa julkaistiin vuonna 1981 painos, jossa oli vain yhtyeen logo ja albumin nimi.


title: Highway to Hell

text: "Highway to Hell" ilmestyi Britanniassa 27. heinäkuuta, Yhdysvalloissa 3. elokuuta ja Australiassa 8. marraskuuta 1979. Albumin kansinvälisen version julkaisi Atlantic Records, mutta yhtyeen kotimaassa Australiassa sen julkaisi Albert Productions.


title: Highway to Hell

text: Albumia pidetään yleisesti yhtyeen läpimurtona. Se ylsi Britanniassa sijalle kahdeksan ja Yhdysvaltain Billboard 200 -listalla seitsemänneksitoista. "Highway to Hell" oli AC/DC:n ensimmäinen top 10 -albumi Britanniassa ja top 100 -albumi Yhdysvalloissa. Yhtyeen kotimaassa Australiassa sijoitus oli seitsemästoista. Myös Euroopassa ja Skandinaviassa albumi sai osakseen menestystä. Korkeimman sijoituksensa "Highway to Hell" saavutti Länsi-Saksassa, missä se nousi seitsemänneksi. Yhtye oli siihenastisen uransa huipulla.


title: Highway to Hell

text: "Highway to Helliä" myytiin Yhdysvalloissa kultalevyyn oikeuttavat 500 000 kappaletta. Sittemmin se on myynyt Yhdysvalloissa seitsenkertaista, Australiassa viisinkertaista ja Kanadassa kaksinkertaista platinaa. Albumia on myyty Yhdysvalloissa noin seitsemän miljoonaa kappaletta. "Highway to Hell" onkin yhtyeen suosituimpia julkaisuja. Britanniassa albumi on myynyt platinalevyyn oikeuttavan määrän.


title: Highway to Hell

text: Albumin kappaleista kuvattiin kaikkiaan viisi mainosvideota, jotka olivat ”Highway to Hell”, ”Touch Too Much”, ”If You Want Blood (You’ve Got It)”, ”Walk All Over You” ja ”Shot Down in Flames”. Viimeksi mainitussa Angus Young on pukeutunut japanilaiseen koulupukuun, sillä video oli tarkoitettu Japanin markkinoille.


title: Highway to Hell

text: Albumi sai erityisesti Britanniassa hyvää palautetta kriitikoilta. "NME"-lehden kriitikko sanoi "Highway to Hellin" olevan kaikkien aikojen paras australialainen albumi. Arvosteltussa AC/DC:tä kuvattiin yhtyeeksi, joka menestyy venyttämällä liioittelun jalon taidon naurettaviin mittasuhteisiin.” Allmusicin Stephen Thomas Erlewine on sitä mieltä, että niin Bon Scott kuin Youngin veljeksetkin saavuttivat albumilla huippunsa ja että se oli yhtyeen siihenastisen uran paras kokonaisuus. Erlewine haluaa myös korostaa Robert John ”Mutt” Langen osuutta levyn onnistumiseen. Erlewine antaa albumille täydet viisi tähteä. "Rolling Stone" -lehden Gret Kotin mielestä "Highway to Hellin" laulut ovat aiempaa tiiviimpiä. Kotin arvosana albumille on neljä tähteä. "Rolling Stone" sijoitti "Highway to Hellin" 200. sijalle vuonna 2003 julkaisemallaan 500 Greatest Albums of All Time -listalla.


title: Highway to Hell

text: "Highway to Hell" sisältyy myös Robert Dimeryn toimittamaan kirjaan "1001 albumia jotka jokaisen on kuultava edes kerran eläessään". Siinä levystä kertoo Claire Stuchbery, jonka mielestä "Highway to Hell" on niitä harvoja albumeja, jonka jokainen kappale voisi menestyä singlenä. Stuchberyn mukaan ”albumi vangitsee bändin raa’an voiman ja pitelemättömän energian lyhentämättömänä ja laimentamattomana”.


title: Highway to Hell

text: ArvostelutMuusikot


title: Highway to Hell

text: Muut"Highway to Hell" ilmestyi alun perin vinyylilevynä, C-kasettina ja 8-raitana. Ensimmäisen CD-version julkaisi Atlantic vuonna 1985. Vuonna 2003 albumista julkaistiin digipak. Se on samalla viimeisin virallinen CD-painos.


title: Highway to Hell

text: Argentiinassa ja Meksikossa albumi julkaistiin espanjaksi käännetyllä nimellä "Camino Al Infierno".


title: Highway to Hell

text: Lähde taulukon tiedoille:


title: Vaira Vīķe-Freiberga

text: Vaira Vīķe-Freiberga O.Q. (s. 1. joulukuuta 1937, Riika) on entinen Latvian presidentti. Hänet valittiin 1999 ja uudelleen 2003. Hänen edeltäjänsä oli Guntis Ulmanis.


title: Vaira Vīķe-Freiberga

text: Vīķe-Freibergan vanhemmat lähtivät Latviasta pakolaisina vuonna 1944 ja asuivat Saksassa, Marokossa ja Kanadassa. Vīķe-Freiberga opiskeli Toronton yliopistossa Mississaugassa ja McGillin yliopistossa. Hän sai tohtorin arvon psykologiasta 1965 ja työskenteli professorina Université de Montréalissa 1965–1998. Osa hänen tutkimustyöstään oli latvialaisen kansankirjallisuuden parissa. Hän on asunut Kanadassa lähes koko elämänsä.


title: Vaira Vīķe-Freiberga

text: Vuonna 1998 Vaira Vīķe-Freiberga palasi Latviaan johtamaan Latvijas Institūtu'ia, joka edusti latvialaisia ulkomailla. Kesäkuussa 1999 hänet valittiin Latvian presidentiksi ensimmäisenä naisena. Hän ei ollut aluksi ehdokkaana, mutta parlamentti ei saanut valituksi presidenttiä ensimmäisellä kierroksella, joten Vīķe-Freiberga valittiin puolueista riippumattomana tunnettuna ja kunnioitettuna kompromissiehdokkaana.


title: Vaira Vīķe-Freiberga

text: Vaira Vīķe-Freiberga on ollut hyvin suosittu latvialaisten keskuudessa, hänen kannatuslukunsa ovat olleet 70–85 % välillä. Hän on ollut aktiivinen erityisesti ulkopolitiikassa, jossa hän on kritisoinut Venäjää ja ajanut Latvian Naton ja Euroopan unionin jäsenyyttä, ja tukee vahvasti Yhdysvaltain toimia Irakissa. Vīķe-Freibergan Yhdysvaltain-myönteisyyttä pidettiin sen ansiona, että vuoden 2006 Nato-huippukokous pidettiin vasta 2004 Natoon liittyneessä Latviassa.


title: Vaira Vīķe-Freiberga

text: Hän vaatinut Venäjää pyytämään anteeksi Neuvostoliiton Baltian maiden miehitystä. Toisaalta hän oli ainoa Baltian maiden valtionpäämies, joka osallistui Moskovassa 60. voitonpäivän juhlallisuuksiin.


title: Vaira Vīķe-Freiberga

text: Vaira Vīķe-Freiberga on naimisissa Imants Freibergsin kanssa, joka on tietotekniikan professori Université du Québec à Montréalissa. Heillä on kaksi lasta, Kārlis ja Indra.


title: Vaira Vīķe-Freiberga

text: Syksyllä 2006 Vaira Vīķe-Freiberga nimettiin Viron, Latvian ja Liettuan yhteiseksi ehdokkaaksi ksi. Hänet valittiin joulukuussa 2007 Euroopan unionin tulevaisuusryhmän, ns. ”viisaiden miesten ryhmän” varapuheenjohtajaksi.


title: Back in Black

text: Back in Black on australialaisen hard rock -yhtye AC/DC:n 25. heinäkuuta vuonna 1980 julkaistu seitsemäs studioalbumi. Se on yhtyeen lopullinen läpimurtoalbumi; Yli 49 miljoonaa myytyä kappaletta ja yleisten listausten mukaan kaikkien aikojen toiseksi myydyin albumi heti Michael Jacksonin "Thriller" -levyn jälkeen. Albumin kaikki kappaleet ovat Angus Youngin, Malcolm Youngin ja Brian Johnsonin tekemiä.


title: Back in Black

text: "Back in Black" on ensimmäinen albumi, jolla laulajana toimi Brian Johnson, joka liittyi yhtyeeseen edellisen laulajan Bon Scottin menehdyttyä alkoholimyrkytykseen. Albumi on äänitetty Compass Point -studioilla Nassaussa, Bahamalla.


title: Back in Black

text: Lähes jokainen kappale levyllä on noussut suosituksi. "Back in Black", "Hells Bells" ja "You Shook Me All Night Long" ovat yhtyeen vakionumeroita esiintymisissä. Nimikappale on omistettu samana vuonna kuolleelle Scottille.


title: Back in Black

text: Kappaleista "Hells Bells", "What Do You Do for Money Honey", "Back in Black", "You Shook Me All Night Long" ja "Rock and Roll Ain't Noise Pollution" on tehty musiikkivideot. Albumi julkaistiin ensimmäisen kerran remasteroituna 1997 "Bonfire" -boksissa ja toisen kerran vuonna 2003 osana "AC/DC remasters" -sarjaa, kuten muutkin yhtyeen albumit.


title: Back in Black

text: "You Shook Me All Night Long" oli AC/DC:n ensimmäinen Yhdysvaltojen Top 40 -listahitti, sijalla 35 lokakuussa 1980. Albumi nousi suoraan listaykköseksi muun muassa Australiassa ja Isossa-Britanniassa. "Back in Black" on saavuttanut Yhdysvalloissa 21 platinalevyn rajan (21 miljoonaa myytyä kappaletta) ja on siellä kaikkien aikojen neljänneksi myydyin albumi. Lähes kolmekymmentä vuotta albumin julkaisusta, "Back in Black" nousee yhä silloin tällöin albumilistoille. Esimerkiksi Suomessa albumi nousi listalle vasta vuonna 2007 ja korkeimman listasijoituksensa (9.) se saavutti kesäkuussa 2009, yhtyeen loppuunmyydyn Helsingin konsertin aikoihin.


title: Back in Black

text: Death metal -yhtye Six Feet Under julkaisi 19. lokakuuta 2004 cover-levyn "Graveyard Classics 2", jolle kaikki "Back in Blackin" kappaleet on äänitetty uudelleen death metal -soundein.


title: Back in Black

text:
A-puoli
B-puoli


title: Sombrero

text: Sombrero (espanjan sanasta "sombrero", 'hattu') on meksikolainen leveälierinen ja teräväkupuinen hattu. Lierin tarkoitus on suojata hatun kantajan päätä, niskaa ja olkapäitä porottavalta auringolta. Sombrero kehitettiin Meksikossa espanjalaisen lierihatun pohjalta. Sombreroja käytetään myös Yhdysvaltain eteläosissa, Etelä-Amerikassa ja Filippiineillä.


title: Sombrero

text: Suurimmissa sombreroissa on leukaremmi. Perinteisen meksikolaisen sombreron lieri kaartuu reunasta ylöspäin. Meksikolaisen sombreron lieri saattaa olla jopa 60 senttimetriä leveä.


title: Sombrero

text: Sombreron juuret ovat 1400-luvun Espanjassa. Luultavasti Córdobasta ja Andalusiasta lierihattu tuli siirtolaisten mukana Meksikoon, missä intiaanit ja uudisasukkaat levensivät sen lierejä paremmaksi suojaksi paahtavalta auringolta, ja näin syntyi tunnusomainen meksikolainen leveä sombrero.


title: Sombrero

text: Sombrero on Meksikossa edelleen tärkeä perinteinen asuste ja tunnistettava kansallissymboli. Sombreroa käyttävät esimerkiksi mariachimuusikot sekä perinteiset hevosmiehet "charrot". Juhlapäähineenä käytetään joskus kaikkein leveimpiä malleja, työpäähineinä ja ulkopäähineinä kevyitä olkisombreroja. Hienompi väki käyttää ruskeaa, valkoista tai harmaata huopasombreroa, maalaiset halvempaa oljesta valmistettua.


title: Sombrero

text: Sombrerosta kehittyi Yhdysvalloissa cowboyhattu. Sombrerojen käyttö levisi 1800-lukuun mennessä Meksikosta kauppayhteyksien myötä myös Filippiineille.


title: Viktorian risti

text: Viktorian risti () on Yhdistyneen kuningaskunnan korkein sotilasansiomitali. Se perustettiin kuningatar Viktorian aikana 1856 Krimin sodan ansioiden palkitsemiseksi. Risti myönnetään vain taistelutilanteesta. Mitaliin kuuluu vuosieläke, joka oli vuonna 2006 1 495 puntaa vuodessa. Ensimmäiset mitalit valettiin Sevastopolista kaapatuista tykeistä. 1990-luvulla Australia, Kanada ja Uusi-Seelanti loivat omat versionsa Viktorian rististä.


title: Viktorian risti

text: Vuodesta 1856 vuoteen 2007 myönnettiin kaikkiaan 1356 Viktorian ristiä, minkä jälkeen on myönnetty vielä kaksi (vuonna 2016 kokonaismäärä oli 1358). Yksi saajista on amerikkalainen tuntematon sotilas (brittiläinen tuntematon sotilas sai vastineeksi Kongressin kunniamitalin). Kolme henkilöä on saanut Viktorian ristin kahdesti.


title: Viktorian risti

text: Ensimmäisenä mitalin ansaitsi merikadetti Charles Lucas, joka osallistui 1854 Bomarsundin piiritykseen. Ensimmäisenä mitalinsaajana julkistettiin helmikuussa 1857 laivaston luutnantti Cecil Buckley. Ensimmäisenä Viktorian ristin vastaanotti Kuninkaallisen laivaston komentaja Henry Raby 26. kesäkuuta 1857 61 muun vastaanottajan joukosta mitalinjakotilaisuudessa Hyde Parkissa.


title: Viktorian risti

text: Toisen maailmansodan jälkeen risti on myönnetty 15 kertaa: neljä kertaa Korean sodasta, yhdelle henkilölle Indonesian–Malesian konfrontaatiosta; neljälle australialaiselle Vietnamin sodasta; kaksi kertaa Falklandin sodasta, kerran Irakin sodasta (2004) ja kolme kertaa Afganistanin sodasta (2006 ja 2012). Vuonna 2015 oli elossa kymmenen Viktorian ristin saajaa.


title: Oireachtas

text: Oireachtas on Irlannin kansallinen parlamentti. Oireachtas koostuu "Irlannin presidentistä", "Dáil Éireannista" ja "Seanad Éireannista". Dáil on parlamentin alahuone, jonka edustajat valitaan suoralla kansanvaalilla. Seanad puolestaan on parlamentin ylähuone, jonka edustajat valitaan muilla tavoin.


title: Concerto grosso

text: Concerto grosso [] on barokin ajalla kehittynyt taidemusiikin muoto. Siinä on muutamia soitinsolisteja ja heitä säestävä orkesteri. Concerto grossossa on tavallisesti neljästä kuuteen osaa. Soolo –ja tuttiorkesteri vaihtelevat.


title: Concerto grosso

text: Varhaisimpia concerto grossojen säveltäjiä olivat Antonio Vivaldi, Alessandro Stradella ja Arcangelo Corelli, joka oli ensimmäinen concerto grosson suuri mestari. Tunnettuihin concerto grossoihin kuuluvat lisäksi Georg Friedrich Händelin opusnumerot 3 ja 6. Myös Johann Sebastian Bach kirjoitti vastaavaa teostyyppiä edustavia sävellyksiä (joskin niitä nimitetään brandenburgilaisiksi konsertoiksi). Barokin jälkeen concerto grossoja ovat säveltäneet muun muassa Heitor Villa-Lobos, Bohuslav Martinů, Alfred Schnittke ja Philip Glass.


title: Reserviupseeri

text: Suomessa reserviupseeri on henkilö, joka on suorittanut reserviupseerikurssin asevelvollisena.


title: Reserviupseeri

text: Ammattiupseerit ovat suorittaneet kadettiupseerin tutkinnon tai opistoupseerin tutkinnon.


title: Reserviupseeri

text: Suuri osa reserviupseereista käy kurssin Reserviupseerikoulussa. Maavoimissa erillisiä reserviupseerikursseja järjestetään lisäksi Panssarikoulussa, Urheilukoulussa, Utin jääkärirykmentissä ja Lääkintäkoulussa. Merivoimien reserviupseerikurssit pidetään Merisotakoulussa Helsingissä. Ilmavoimissa kurssit järjestää Ilmavoimien reserviupseerikoulu. Osa Merivoimien ja Ilmavoimien reserviupseereista koulutetaan kuitenkin Haminan Reserviupseerikoulussa.


title: Reserviupseeri

text: Tällä hetkellä Suomessa on joitakin kymmeniä reserviläisiä, jotka ovat suorittaneet täydennyskurssin aliupseerista upseeriksi varusmiespalveluksen jälkeen reservissä.


title: Reserviupseeri

text: Upseerin jäädessä eläkkeelle tai erotessa muuten Puolustusvoimien palveluksesta hänestä ei tule reserviupseeria, vaan evp-upseeri (eronnut vakinaisesta palveluksesta), joka on reservissä muiden reserviläisten tapaan.


title: Reserviupseeri

text: Reserviupseereiden sotilasarvot vaihtelevat maa- ja ilmavoimissa vänrikistä everstiluutnanttiin ja merivoimissa vastaavasti aliluutnantista komentajaan. Ylennyksiin vaikuttaa muun muassa osallistuminen kertausharjoituksiin.


title: Reserviupseeri

text: Suomen armeijassa reserviupseerius syntyi sisällissodan aikana keväällä 1918. Ylipäällikkö Mannerheim ylensi joitain suojeluskuntajoukkojen päälliköitä reservin luutnantin arvoon. Myöhemmin määrättiin reserviupseeriksi ja vakinaisen väen upseeriksi ylennettävien sotilaskoulutuksellisista vaatimuksista.


title: Reserviupseeri

text: Upseerikoulutusta varten perustettiin Päämajan reserviupseerikoulu, PRUK. Koulun nimestä huolimatta ylipäällikkö ylensi 118 kurssin hyväksytysti suorittanutta 26. huhtikuuta 1918 aktiivivänrikeiksi.


title: Reserviupseeri

text: Sisällissodan aikana ylennettiin ja nimitettiin joitain satoja henkilöitä reserviupseerin arvoihin vänrikistä majuriin. Reserviarvo ilmaistiin horjuvilla termeillä. Käytössä oli muun muassa "vara"-etuliite, joka tarkoitti samaa kuin "reservin". Esimerkiksi varavänrikki tarkoitti reservivänrikkiä.


title: Reserviupseeri

text: Toisen maailmansodan aikana (etenkin talvisodassa) suomalaiset reserviupseerit kärsivät raskaita tappioita. Esimerkiksi talvisodassa reserviupseerien tappiot olivat suhteessa suurimmat verrattuna muihin sotilasryhmiin. Mannerheim kirjoittaakin päiväkäskyssään nro 34:


title: Reserviupseeri

text: Suuria tappioita on perusteltu useilla asioilla, mm. edestä johtamisen periaatteella.


title: Reserviupseeri

text: Ruotsissa reserviupseereilla on pidempi koulutus. He ovat ensin varusmiehenä suorittaneet joukkueenjohtajakurssin ja varusmiespalveluksen jälkeen erillisen puolivuotisen reserviupseerikurssin sekä olleet vuoden työharjoittelussa. Ruotsalainen reserviupseeri vastaa siis suunnilleen Suomen määräaikaista reserviupseeria.


title: Alessandro Stradella

text: Alessandro Stradella (1639 Montefestino – 25. helmikuuta 1682 Genova) oli italialainen barokkisäveltäjä. Hänen sävellyksiinsä kuuluu muun muassa concerto grossoja, oopperoita, kantaatteja ja oratorioita.


title: Alessandro Stradella

text: Stradella syntyi Viterbossa ja opiskeli Bolognassa. Hän teki ensin töitä Roomassa vuosina 1667–1677, kunnes joutui lähtemään kaupungista epäonnistuneen avioliittovälitystoiminnan jälkeen. Hän muutti Venetsiaan, josta hän joutui pakenemaan erään aatelismiehen vaimon kanssa Torinoon. Siellä hän joutui murhayrityksen kohteeksi. Hän siirtyi joulukuussa 1677 Genovaan, jossa vietti loppuelämänsä suurena yleisönsuosikkina kunnes päätyi salamurhan uhriksi 1682.


title: Alessandro Stradella

text: Säveltäjänä Stradella oli työteliäs ja vakava, ja häntä pidetään yhtenä 1600-luvun puolenvälin edistyksellisimmistä säveltäjistä, joka toimi siltana Francesco Cavallin johtaman venetsialaisen ja Alessandro Scarlattin johtaman napolilaisen koulukunnan välillä.


title: Alessandro Stradella

text: Vuonna 1927 Torinosta löydettyä, Genovassa 1678 sävellettyä oratoriota "Forza dell’amor paterno" pidetään yhtenä hänen merkittävimmistä teoksistaan. Stradellalta on säilynyt ainakin kuusi oopperaa ja useita intermezzoja. Oopperassa "La forza dell’amor paterno" (”Isänrakkauden voima”, Nicolò Minaton librettoon, 1678) isä Seleukos luopuu Lucindasta poikansa Antiokiksen hyväksi. "Le gare dell’amor eroico" (“Sankarillisen rakkauden kilpailut”, Minaton libretto, 1679) kertoo roomalaisten sankarista, joka uhmasi etruskihallitsijaa. Oopperassa "Il Trespolo tutore" (”Holhooja Trespole”, libretto G., C. Villafranchi, 1679) nimihahmo on oopperahistorian ensimmäisiä basso buffo -rooleja. Stradellan ehkä tärkein ooppera on Orsinin librettoon sävelletty "Moro per amore" (”Kuolen rakkaudesta, 1681) Siinä orvoksi jäänyt Sisilian kuninkaan tytär Eurinda ei halua mennä naimisiin.


title: Seanad Éireann

text: Seanad Éireann on Oireachtasin, Irlannin parlamentin, ylähuone. Alahuone Dáil Éireannista poiketen Seanadin edustajia ei valita suoralla vaalilla.


title: Seanad Éireann

text: Seanadissa on yhteensä 60 jäsentä (senaattoria), joista 43 valitsee viisi paneelia, joiden jäsenet koostuvat ammatillisten ryhmien edustajista: kulttuuri- ja opetus, maatalous, työntekijät, teollisuus sekä kauppa- ja julkishallinto. National University of Irelandin ja Trinity Collegen alumnit puolestaan valitsevat molemmat kolme senaattoria. Loput 11 senaattoria nimittää pääministeri, eli taoiseach.


title: Seanad Éireann

text: Teoriassa senaattorit eivät ole puolueen edustajia, mutta käytännössä Seanadin voimasuhteet muistuttavat alahuonetta, sillä taoiseachin omien valintojen lisäksi viiden paneelin jäsenten valinnan suorittavat äänestyksessä tulevan alahuoneen ja väistyvän Seanadin jäsenet sekä Irlannin kreivikuntien ja valtuustojen edustajat.


title: Seanad Éireann

text: Seanadin valta on hyvin rajoittunut, mutta silti sitä on arvosteltu ja monet pitävät järjestelmää demokratian vastaisena.


title: Trinity College (Dublin)

text: Trinity College on Dublinissa Irlannissa sijaitseva suuri yliopisto. Yliopiston virallinen nimi on "College of the Holy and Undivided Trinity of Queen Elizabeth near Dublin" ja sen iirinkielinen nimi on "Coláiste na Tríonóide". Kuningatar Elisabet I perusti Trinity Collegen vuonna 1592.


title: Trinity College (Dublin)

text:
Trinity kuuluu eurooppalaisten yliopistojen Coimbra-ryhmään, johon kuuluvat myös suomalaiset Turun yliopisto ja Åbo Akademi.
Sen kirjastolla on vapaakappaleoikeus kaikkiin Irlannissa ja Yhdistyneessä kuningaskunnassa julkaistaviin kirjoihin.


title: Trinity College (Dublin)

text: Vuosittain opiskelijoille järjestettävän Trinity Ballin väitetään olevan 6 000 kävijällään Euroopan suurin yksityinen musiikkitapahtuma. Vuoden 2006 tapahtuma oli järjestyksessään 47. Trinity Ball.


title: Boston Red Sox

text: Boston Red Sox on bostonilainen baseball-seura, joka pelaa baseballin Major League Baseball –pääsarjassa, ja itäisessä lohkossa American Leaguessa. Red Sox pelaa kotiottelunsa Bostonissa sijaitsevassa, vuonna 1912 rakennetussa Fenway Parkissa, joka on pääsarjan vanhin stadion. Boston Red Sox on voittanut World Seriesin kahdeksan kertaa ja American Leaguen 13 kertaa.